टटका खबर, अतवार, ११ मार्च २०१२ – टटका खबर\nटटका खबर, अतवार, ११ मार्च २०१२\nरालोद नेता जयंत चौधरी के अपना सम्मान लायक नइखे लागत यूपी के विधायकी. संसद बनल रहे के संकेत देत बाड़न. कांग्रेस का साथ मिल के चुनाव लड़त घरी रालोद उनुका के अगिला मुख्यमंत्री बतावत रहुवे. बाकिर पिछलो बेर ले कम सीट जीतला का बाद मन टूट गइल बा रालोद के.\nईमानदारी से चुनाव ना होखे के अनेसा देखत बसपा तय कइलसि कि ऊ स्थानीय निकायन के चुनाव ना लड़ी. अतने ना अगर बसपा के कवनो नेता भा पदाधिकारी चुनाव लड़ी त ओकरा के पार्टी से निकाल देबे के बात कहले बाड़ी मायावती.\nसपा राज आवते गुण्डाराज के वापसी के बात कहत मायावती एह पर चिन्ता जतवली. कहली कि हाल में भइल चुनाव के सीधा असर केन्द्र के राजनीति पर पड़ी. जवना से लोकसभा के मध्यावधि चुनाव के अनेसा बन गइल बा.\nबसपा के सगरी समितियन के आजु भंग कर दिहल गइल. बसपा अब अपना के फेर से सरिहाई.\nबस्ती जेल में कैदियन आ बंदी रक्षकन का बीच भइल गोलीबारी में तीन गो कैदियन के मौत हो गइल. प्रशासन हालात काबू में बतावत बा.\nमेरठ आ लखनऊ का बीच आजु से एगो नया राज्यरानी एक्सप्रेस शुरू हो गइल जवन मेरठ से सबेरे चार पचपन पर खुली आ एक बजे लखनऊ चहुँपी. लखनऊ से दू बज के अड़तीस मिनट पर खुली आ रात साढ़े दस बजे मेरठ चहुँपी.\nमिर्जापुर में काल्हु एगो नया बिआहल मरद मेहरारू के मौत गंगा नदी में नहात घरी डूबला का चलते हो गइल. दुनु के लाश मिल गइल बा. विंध्याचल में देवी दर्शन से पहिले ई लोग नदी में नहाये गइल रहुवे.\nबिहार सरकार मोतिहारी में केन्द्रीय विश्वविद्यालय चाहत बिया जबकि केन्द्र गया में बनावल चाहत बिया. एह विवाद में कपिल सिब्बल के कहना बा कि विश्वविद्यालय अइसनका जगहा बनो जवन वायुमार्ग समेत दोसरो यातायात के सुविधा से जुड़ल होखे. एह से गया के बढ़िया जगह मानल जात बा.\nसिवान का बैकुंठपुर में काल्हु लागल आगलगी से चार गो घर स्वाहा हो गइल.\nकाल्हु सारण का एकमा में जमीन के झगड़ा में दु गो फरीक में गोलीबारी हो गइल. बतावल जात बा कि एकमा के डा॰ एस कुमार एगो जमीन घेरवावत रहले तबले कामेश्वर सिंह मुन्ना अपना साथियन का साथ चहुँप गइले काम रोकवावे खातिर. बाद में पुलिस चहुँपल आ दुनु फरीक से शांति से रहे के कहलसि. पुलिस मामिला देखत बिया कि केकर जमीन हऽ.\nशनिचर के भइल कोआपरेटिव बैंक के रुपिया लूट मामिला में अबही ले चार जने गिरफ्तार भइल बाड़न जवना में बैंक के एगो कर्मचारियो शामिल बा. पुलिस के अबही ले लूट के रुपिया हाथे नइखे लागल.\nमध्य प्रदेश के एगो मंत्री कैलाश विजय वर्गीर पिछला दिने मारल गइल आईपीएस नरेन्द्र कुमार के परिवार वालन के चेतवलन कि सरकार पर अनर्गल आरोप लगावल बंद करे लोग. कहलन कि ई कांग्रेस के साजिश का चलते भइल बा.\nकेन्द्रीय मंत्री पी चिदम्बरम के नाम देवास एंट्रिक्स घोटाला में आवे लागल बा. पिछला कुछ समय से चिदम्बरम के नाम लगातार कवनो ना कवनो घोटाला में आवत रहत बा.\nराजग में शामिल भइल सुब्रह्मण्यम स्वामी के जनता पार्टी आ रामदास अठावले के पार्टी आरपीआई.\nआरएसएस चेतवलसि कि अगर भाजपा के रंगढंग ना बदलल त साल २०१४ के चुनावो में ओकरा सफलता ना मिल पाई.\nउत्तराखंड में कांग्रेस आजुओ आपन नया नेता ना चुन सकल जवना से ओहिजा राजनीतिक अनिश्चितता के माहौल बनल बा. एह बीच बसपा के तीन गो विधायक कांग्रेस के बत्तीस गो विधायक वाला दल के आपन समर्थन देबे आ सरकार में शामिल रहे के बाति कहले बाड़न. दिक्कत अब बहुमत के नइखे, कांग्रेस के आपसी गुटबाजी के.\nउत्तराखंड से राज्य सभा के अकेला खाली सीट के चुनाव के एलान हो गइल बा. ई सीट सत्यव्रत चतुर्वेदी के कार्यकाल पूरा भइला का बाद खाली भइल बा. अबही जवन हालत बा तवनो में ई सीट कांग्रेसे उम्मीदवार जीती.\nमणिओपुर में कांग्रेस विधायक दल अबही ले आपन नेता नइखे चुन पवले. मणिपुर में कांग्रेस के अपार बहुमत बा.\nपंजाब में मुख्यमंत्री के शपथ ग्रहण समारोह के तइयारी का साथही राजनीतिक भूकंपो आवत लागत बा. एह समारोह के नेवता दोसरो मुख्यमंत्रियन का साथे ममतो बनर्जी के भेजल गइल बा जवना पर कांग्रेस का तरफ से धीरावल गइल बा कि ममता लक्ष्मण रेखा मत लाँघसु. बाकिर बतावल जात बा कि तृणमूल आपन प्रतिनिधि भेजी एह समारोह में शामिल होखे खातिर.\nहरियाणा में जाट नेता आरक्षण आंदोलन के आजु रोक दीहें काहे कि हरियाणा सरकार गिरफ्तार बवालियन के रिहा करे खातिर मान गइल बिया. रिहाई का बाद ओह युवक के अंतिम संस्कार करा दिहल जाई जवन पुलिस के कार्रवाई में मारल गइल रहुवे.\nमहाराष्ट्र में शिव सेना विधायक आ मंत्री रहल सुरेश जैन के साल २००६ के घारकुल आवास योजना घोटाला मामिला में गिरफ्तार कर लिहल गइल बा.\nमुम्बई के जहरीला रंग मामिला में अबही ले पाँच जने के गिरफ्तार कइल गइल बा.\nअण्डमान निकोबार में आजु भूकंप के झटका महसूस कइल गइल बा. जानमाल के नुकसान के कवनो खबर नइखे.\nपाकिस्तान का पेशावर में एगो कब्रिस्तान में नमाजे जनाजा पर भइल फिदायीन हमला से नाहियो त एक दर्जन लोग मरा गइल बा आ तीस जने घवाहिल हो गइल बाड़े. बतावल जात बा कि हमला के निशाना रहलन खैबर पख्तूनख्वा सूबा के एसेम्बली के डिप्टी स्पीकर खुशदिल खान.\nगाजा पर भइल ईजरायली हवाई हमला में मरे वालन के गिनिती बढ़ि के सतरह हो गइल बा.\nसीरिया में हालात शांत करे का कोशिश में संयुक्त राष्ट्र के विशेष दूत कोफी अन्नन आजु दुसरका बेर राष्ट्रपति बशर अल असद से भेंट करीहे.\nनेपाल में आंदोलन करत शिक्षक बेमियादी हड़ताल पर गइलन.\nपाकिस्तान बांगला देश के २१ रन से हरा दिहलसि.\n११वां एशिया कप क्रिकेट टूर्नामेंट के पहिला एकदिना आजु ढाका में पाकिस्तान आ बांगलादेश का बीच खेलल जात बा. पहिले खेलत पाकिस्तान २६३ रन के निशाना दिहले बा बांग्लादेश के.\nनेपाल में होखत एएफसी कप फुटबाल मैच में मालदी्व नेपाल के एक शुन्य से हरा दिहलसि.\nदुनिया के अनिश्चित आर्थिक माहौल का बावजूद भारत में पिछला साल २७ अरब ५० करोड़ डॉलर के सीधा विदेशी निवेश भइल जवन साल २०१० का मुकाबले ३१ फीसदी अधिका बा.\nभारत के एगो व्यापार प्रतिनिधि मण्डल ईरान में व्यापार संभावना खोजे खातिर काल्हु तेहरान चहुँपल. ई लोग चाहत बा कि भारत से ईरान खातिर निर्यात बढ़ा के व्यापार अंसतुलन सुधारल जाव.\nभारत के कालीन निर्यात में एह साल २५ फीसदी बढ़ोतरी के उमेद जतावल जात बा.\nरिजर्व बैंक सीआरआर में ०.७५ फीसदी प्वायंट के कटौती कइलसि. एह से बैंक अब आपन ब्याज दर घटा सकेले.


बेमानी आ बेईमानी के बात (बतकुच्चन – 181) – Anjoria\nए सूरदास, घीव पड़ल? कड़कड़ाव तब नू जानी. कारण आ परिणाम के एह उदाहरण में परिणाम से पता चलत बा कारण का बारे में. सूरदास खातिर परिणामे प्रमाण बा कि कारण मौजूद हो गइल. हालांकि केहू के हवा से अगर कवनो गोल के लगातार जीत मिलल जात होखे त कहल मुश्किल हो जाला कि हवा का चलते जीत होखत बा कि जीत का चलते हवा बन गइल बा. काकतालीय न्याय में मान लिहल जाला कि कउवा का बइठला का चलते ताड़फल गिरल जबकि ताड़फल गिरला में कउवा के बइठल महज संजोगे रहे. ऊ कउवा का बइठलो से गिर सकत रहे आ तेज हवा का झोंको से काहे कि फल तइयार हो गइल रहुवे. हाल का चुनावो में इहे काकतालीय न्याय का चलते कहल जात बा कि मोदी के हवा का चलते भाजपा के जीत होखत बा. जबकि कहे के चाहीं कि पिछला सरकार भा इलाकाईयन गोल वाला सरकारन के किचकाहिन का चलते लोग अतना उबिया चुकल रहे कि ऊ लोग बस बहाना खोजत रहे कवनो दोसर नया गोल चुन लेबे के. भाजपा अपना कारण का चलते परिणाम आवत माने त अलग बात बा बाकिर दोसरो गोल अगर माने लागसु त एकर मकसद बस इहे बा कि ऊ लोग आपन गलती, आपन दोस माने ला तइयार नइखे. आ जब ले परिणाम का पीछे के असल कारण ना पहिचानल जाव तब ले दोसर परिणाम खोजलो बेमानी होखी.\nअब बेमानी शब्द अचके में उचर गइल त याद आ गइल बेमानी आ बेईमानी के बात. बेमानी के मतलब ओह बात से होला जवना के कवनो माने ना होखे, मकसद ना होखे, जवना से कवनो परिणाम निकले के उमेद ना होखे. जबकि बेईमानी में ईमान के कमी होखेला. ईमान सच सकरला से बनेला. जब ले साँच के आधार ना मिले तब ले ईमान ना बन सके. गलत काम, गलत सोच बेईमानी पैदा करेले. एहसे इहो कहल जा सकेला कि अगर कवनो परिणाम के कारण समुझले बिना दोसरे कारण के कारण मान लिहल जाव त उ बेमानी त होखबे करी बेईमानीओ होखी काहे कि ई साँच पर आधारित ना होखी.\nकारण आ परिणाम के बात बतियावत पर धेयान आइल कि परिणामे जइसन शब्द होला परिमाण आ प्रमाण. नाप, माप, तौल से बनेला परिमाण. आ जवना से बात सिद्ध होखत होखे ऊ होला प्रमाण. प्रमाणित आदमी प्रणाम जोग होला. जेकरा सोझा नवल जाव ओकरे के प्रणाम कइल जाला. झुक के कइल अभिवादन प्रणाम होला आ बिना झुकले नमस्कार. प्रणाम आँख झुका के कइल जाला जबकि नमस्कार बिना आँख झुकवलो हो सकेला. ना आँख दिखा के बात होखे ना आँख झुका के. बाकिर आँख मिला के बात करे खातिर अपना में बेंवत पैदा करे के पड़ेला. बिना बेंवत के आदमी आँख मिला के बाते ना कर सके ओकरा आँख चोेरावहीं के होला. आँख चोरावल ओकर नियति बन जाला. आ साँच से मुँह चोरावे वाला लोग भा गोलो के नियति बन जाला आँख चोरा के बात करे के.\nलोग आ गोल के तुकबन्दी बनल त धेयान में आइल कि लोगो लोग से बनेला आ गोलो लोगे से. लोग कवनो खास आदमी ना होके अनेके आदमी का बारे में कहल जाला. गोल तबले ना बने जबले ओकरा से लोग ना जुड़ल ना होखे. जब कुछ लोग कवनो खास मकसद से, खास विचार से एक साथे हो जाव त गोल बन जाला. राजनीतिक दल गोल होला बाकिर कुछ दल का बारे में कहल मुश्किल हो जाला कि ओकरा के गोल कहल जाव कि गिरोह. गलत नीयत से बनल गोल के गिरोह कहल जाला. एहसे कवनो एक परिवार का इर्दगिर्द बनल गोल गोल ना होके गिरोहे कहाइल चाहीं. राउर का राय बा? कुछ त रउरो बोलीं.\nPrevious Post: अर्थ, अनर्थ आ कुअर्थ के चरचा (बतकुच्चन – 180)\nNext Post: बनचरी : भोजपुरी में कालजयी उपन्यास


Phanishwarnath Renu s literature had flowers prong soil and imagery ofafuture India Bhojpuri Bhojpuri Special: रेणुजी के लेखन में फूल भी बा, शूल भी बा, धूल भी बा, भावी भारत के कल्पना भी रहे...\nBhojpuri Special: रेणुजी के लेखन में फूल भी बा, शूल भी बा, धूल भी बा, भावी भारत के कल्पना भी रहे...\nसामाजिक, धार्मिक अउर राजनीति शोषण के रेणुजी जइसन सजीव चित्रण कइले वइसन शायद कवनो दोसर लेखक ना कर पइले. आज से पचास-पचपन साल पहिले रेणुजी राजनीतिक बिरोधाभास के जइसन खाका खींचले रहन ऊ आज के दौर में भी सटीक बा. उनकर कहानी में भावी भारत के भी कल्पना रहे.\nLast Updated: March 4, 2021, 5:38 PM IST\nफणीश्वरनाथ रेणु के कहानी के केन्द्र में गांव रहे. लेकिन ऐह गांव में पूरे भारत के झलक रहे. रेणु जी खुद ‘मैला आंचल’ के बारे में लिखने बानी, एकरा में फूल भी बा, शूल भी बा, धूल भी बा, गुलाब बा, कीचड़ भी बा, सुंदरता भी बा, कुरुपता भी बा, हम एकरा से बच-बचा के ना निकल पइनी. सामाजिक, धार्मिक अउर राजनीति शोषण के रेणुजी जइसन सजीव चित्रण कइले वइसन शायद कवनो दोसर लेखक ना कर पइले. आज से पचास-पचपन साल पहिले रेणुजी राजनीतिक बिरोधाभास के जइसन खाका खींचले रहन ऊ आज के दौर में भी सटीक बा. उनकर कहानी में भावी भारत के भी कल्पना रहे.\nगनपत के बहाने कौमनिस्ट के सच्चाई\nराजनीति में कार्जकरता के कतना फजीहत होला एह सच्चाई के रेणुजी आपन कहानी ‘आत्मसाक्षी’ में देखवले बाड़े. 1964 में भारत के कौमनिस्ट पाटी में बंटवारा हो गइल रहे. आत्मसाक्षी कहानी के पात्र गनपत एह बंटवारा से बेहाल हो जात बाड़े. उनकर आपन घर-बार ना रहे. अपना दम पs पाटी के आफिस खाड़ा कइले रहन. आफिसे उनकर बसेरा रहे. लेकिन पाटी में बंटवारा के बाद गनपत के आफिस छोड़े के हुकुम सुना दिहल जात बा. उनका के पाटी से भी निकाल दिहल जात बा. तब गनपत के राजनीति से मोहभंग हो जाता. ऊ अपना के ठगाइल महसूस करत बाड़े. दिन रात गांव-गांव में घूम के कौमनिस्ट पाटी के परचार कइले लेकिन मिलल का ? राजनीति में कार्जकरता के कइसे सोसन होला, एह कहानी में बड़ा सटीक चित्रण कइल गइल बा.\nहर अदिमी के दू टुकड़ा, दू मुखड़ा\nरेणु जी आत्मसाक्षी कहानी में लिखले बाड़े, परिवार, जात, धरम अउर हर अन्याय से लड़े वला लड़ाकू गनपत आज अखड़ा में हारल पहलवान जइसन चित पड़ल बाड़े. सभ केहू उनका पीठ पs एक लात लगा के, गारी दे के चल देता. पैतीस साल तक मुंह, जीभ, मन पs लगाम लगा के ऊ पब्लिक के काम कइले. केहू के एगो तिनको ना चोरवले, ना पाटी के एक पइसा गड़बड़ कइले. माई-बाप, भाई-बहिन, गांव सामज से भी बढ़ के पाटी के झंडा के समझले. लेकिन सभ बेकार हो गइल. गनपत के बूझात बा कि सूरज-चांद में भी दरार पड़ गइल. दुनिया के हर चीज दू भाग में बंटा गइल. हर अदिमी के दू टुकड़ा, दू मुखड़ा हो गइल बा. उनकर मन उनका से सवाल पूछत बा, गनपत तहार लीडर लोग धरम के अफीम कहे ला लेकिन ऊ लोग काहे ना अपना बेटा-बेटी के बियाह दोसरा जात में करे ला ? बेटा के बियाह में कामरेड रामलगन सरमा 25 हजार रोपेया गिनवले रहन. गनपत के मन पूछता बा, तहरा लीडर लोग के लइका दारजिलिंग, देहरादून के अंग्रेजी स्कूल में पढ़ेला, तहार पाटी के सचिव के मेहरारू कांग्रेसी मंत्री बने खातिर जात-पात कर रहल बाड़ी, ई कौमनिस्ट पाटी के कइसन रूप सामने आ गइल बा ? रेणुजी अपना कहानी में राजनीतिक उत्पीड़न के जवन चित्र ऊ पचास सालपहिले खींचले रहन ऊ आज बी जेंव के तेंव लागत बा. आजो नेता खातिर अगर नियम और कार्जकरता खातिर अलग नियम बा.\nजवन देखले भोगले उहे लिखले\nरेणुजी के जीवन में गाव अउर शहर के अदभुत मेल बा. ऊ हिंदी साहित्य के पहिल लेखक रहन जे खुद खेती करत रहन. जब धान के रोपनी के समय आवे तs ऊ आपन गांव औराही हिंगना चल जास. रोपनी डोभनी खतम हो जाव तs ऊ पटना आ के कलमकारी करे लागस. उनकर एक फोटो बहुत मसहूर बा जवना में ऊ बाबा नागार्जुन संगे खेत में धान रोप रहल बाड़े. गांव में जवन ऊ देखले-भोगले, ओकरे के कहानी में उतरले. रेणुजी के लिखल रिपोर्ताज में समकालीन राजनीत के अदभुत बरनन बा. उनकर लिखल रिपोर्ताज ‘चुनावी लीला-बिहारी तर्ज’ में 1967 के बिधानसभा चुनाव के पहिले के जिक्र बा. जइसे आज के सरकार अउर विपक्ष अखबर अउर पत्रकार से नाखुश रहे ला उहे हाल 1967 में भी रहे. रेणुजी लिखले बाड़े, पत्र अउर पत्रकार से केहू खुश नइखे. ना बिरोधी दल के लोग न सरकार चला रहल कांग्रेस के लोग. बिरोधीदल के सभा में एक अखबार के मुख्यमंत्री के खबर कहल गइल. जब कि ओही अखबार के एगो रिपोरटर के मुख्यमंत्री के आदिमी धमकी देले रहन. मुख्यमंत्री के अनराजी रहे कि ऊ पत्रकार आपन बात उनका मुंह में पेन्हा देत रहन. जेकर राजनीत से वास्ता नइखे ओह लोग के कहनाम बा कि चुनाव में पतरकार लोगन के पांचों अंगुरी घीव में बा.\nरेणुजी निष्पक्ष पतरकार भी रहन\nएही रिपोर्ताज में रेणुजी लिखले बाड़े, टिकट के लड़ाई में जीतल कांगरेसी लोगन के सदाकत आसरम में मिलन अउर भोज के आयोजन भइल. अगिला दिन अखबरा में खबर छपल कि हर कंडिडेट के एक जीप अउर अढ़ाई हजार रोपेया मिली. चुनावी लीला शुरू बा. अब देखे के बा कि कांगरेस में लगल आग के मुख्यमंत्री कइसे बोतावत बाड़े. कायस्थ कांगरेसी, राजपूत कांगरेसी, भूमिहार कांगरेसी, मैथिल बराहमन कांगरेसी, बैकवर्ड कांगरेसी, मैजरोटी-माइनोरिटी ग्रुप के अनराज अउर नेता चुनाव में कवन रंग देखइहें, ई देखे वला बात होई. 1967 के चुनाव में रेणुजी जवन आशंका जतवले उहे भइल. आपस में लड़त-भिड़त कांगरेस के करारी हार भइल. बिहार में पहिला बेर गैरकांगरेसी सरकार बनल. रेणुजी मिजाज से क्रांतिकारी अउर बिचार से समाजवादी रहन. लेकिन जब ऊ पत्रकार के रूप में कलम उठवत रहन तs बिना कवनो पक्षपात के उहे लिखस जनव आंख के सोझा होखे. लेखन में अइसन ईमानदारी बिरले मिले ला. (लेखक अशोक कुमार शर्मा वरिष्ठ स्तंभकार हैं.)


कुमार आशु के नेह के गीत - खबर भोजपुरी\nकुमार आशु के नेह के गीत\nBy Khabar Bhojpuri Desk\t On Feb 9, 2022 Last updated Feb 18, 2022\nअखियां देखे खातिर तरसे..\nदिन भर याद में तहरा बरसे..\nहरदम रहत बाटें तहरे ही खुमार सजनी..!\nजबसे भइल बाटें हमके तहसे प्यार सजनी..!!\nसुतत जागत हर पल अँखिया में तू चलि आवेलू..\nतनिक लजाके अखियाँ के कनखी से बतियावेलू..\nतहके सोच के मनवा डोले..\nतहके छुवे खातिर बोले..\nतहसे मिले खातिर खोजत बा सुतार सजनी..!!\nतहरे बदन के खुशबू लेके चले पवन पुरवाई..\nदेख के डाढ़ी झूमत लागे तू लेलू अंगड़ाई..\nजब हम तहरे लग्गे आयीं\nतहके डोली में ले आयीं\nहोखे हमरे खातिर तहार हर सिंगार सजनी..!!\nखड्डा कस्बा के एगो छोटहन गाँव में आजु के एकइस बरिस पहिले पैदा होखे आला आशुतोष तिवारी (कुमार आशू) ए समय में गोरखपुर विश्वविद्यालय से एम ए में गोल्ड मेडलिस्ट भी बानें। बी ए से कविता लिखले के रचना परक्रिया के ‘आशुतोष’ से ‘कुमार आशू’ ले के सफर बड़ी मजदार रहल बा। कुमार आशू भोजपुरिआ माटी के कवि के संहे हिन्दियो में कविता लिखेने। एनकर ‘दोहद’ नाव के किताबो आ गइल बा। संहे-संहे एनकर कविता तमावन हिंदी भोजपुरी पत्र पत्रिका में छपs ला।\n466000cookie-checkकुमार आशु के नेह के गीतyes\nBhojpuribhojpuri geetBhojpuri LiteratureKumar Ashu\nजानीं काहे कहल जाला बादाम के ब्रेनफूड, का बादाम खइला से तेज होला दिमाग…?\nकुण्डलिनि जागरण का हs ?


यमुना एक्सप्रेस वे के उद्घाटन – टटका खबर\nबियफे का दिने आगरा से दिल्ली के एक सौ पैंसठ किलोमीटर के दूरी बीच यमुना एक्सप्रेस वे के लखनऊ में बइठल मुख्यमंत्री रिमोट से लोकार्पण कर दिहलें. कहल जाला कि नोएडा में जवने मुख्यमंत्री कवनो उद्घाटन करेलें उनकर सरकार चल जाले. शायद एही से लोकार्पण लखनऊए से बटन दबा के कइल गइल. छह लेन के ई एक्सप्रेसवे देश के सबले लमहर प्रवेश नियन्त्रित मार्ग हवे. अब आगरा से दिल्ली के सफर मात्र दू घंटा मे कइल जा सकेला.\nTags: यमुना एक्सप्रेसवे


भोजपुरी पट्टी के खबर (बुध, 11 मार्च 2015) – टटका खबर\n(मंगल, 10 मार्च के खबर)\nबिहार विधानसभा में आजु नीतीश सरकार के आपन बहुमत साबित करे के बा. एह वोटिंग में जीतन राम माँझी आ उनकर समर्थक विधायको नीतीशे का पक्ष में वोट करीहें ना त विधायिकी छीना जाई.\nमंगल का दिने लोकसभा में भूमि अधिग्रहण, पुनर्वास आ पुनर्स्थापन विधेयक पारित हो गइल. सरकार एह विधेयक में किसानन के हित में बहुते कुछ सुधार कइले बिया जवना के विरोध करत बाड़े विपक्षी गोल.\nबिहार के संविदा चिकित्सक लोग के हड़ताल सरकार से लिखित भरोसा मिलला का बाद मंगल का दिने टूट गइल.\nयूपी में चरखारी, फरेंदा आ रसड़ा विधानसभा सीटन खातिर उप चुनाव 11 अप्रेल के करावल जाई.\nअखिल भारतीय ग्रामीण डाक सेवक संघ के कर्मचारी मंगल का दिन से हड़ताल पर चल गइल बाड़े. ई लोग 7वां वेतन आयोग के लाभ आ 21 फरवरी 14 का दिने भइल समझौता लागू करावे के मांग कइले बा.\nबिहार में होखे वाला पैक्स चुनाव खातिर परचा दाखिल करे के आखिरी दिने मंगल के बहुते लोग आपन परचा दाखिल कइलसि.\nएगो आदमी के पाकिट से 20 हजार रुपिया के पाकिटमारी करे का आरोप में डालमियानगर पुलिस स्टेट बैंक शाखा में तैनात होमगार्ड हवलदार समेत दू गो अपराधियन के मोटरसाइकिल समेत गिरफ्तार क लिहले बिया.\nविकास योजना के समीक्षा बइठक से गैर हाजिर रहे वाला सासाराम जिला के कृषि पदाधिकारी आ मत्स्य पदाधिकारी से कारण पूछल गइल बा.\nरोहतास के नासरीगंज प्रखंड के धनांव गांव में सोमार के रात चइता गवनई के आयोजन भइल. एहमें व्यास लक्ष्मण सिंह आ उनकर मंडली भर रात सुनेवालन के मनोरंजन कइलें.\nमंगल का दिने बक्सर में महावीरी झंडा निकालल गइल. हर साल फगुआ का बाद के पहिला मंगल के एकर आयोजन होला.\nडुमराँव के कोरानसराय थाना के मुगाव गांव में सोमार का रात एगो बारात में द्वारपूजा का मौका पर भइल फायरिंग से चौदह बरीस के एगो लड़िका के गोली लाग गइल. ओकरा के अस्पताल में भरती करावल गइल बा.\nप्रधानाध्यापिका के हटावे के मांग करत छात्र आ अभिभावक सोमार का दिन से जगदीशपुर प्रखंड के कुसुम्हा गांव के उत्क्रमित मध्य विद्यालय में ताला लगा के विरोध करे में लागल बाड़े.\nसोमार के रात कोईलवर में जहर खइला का चलते एगो आदमी के मौत हो गइल. पटना जिला के बिहटा के महुदही गाँव के ई आदमी अपना हितई में आइल रहुवे.\nगोपालगंज के कुचायकोट में ब्यूटी पार्लर चलावे वाली एगो नवहिन के अपहरण के मुकदमा ओकर पिता थाना में लिखवले बाड़न. दू आदमी का खिलाफ नामजद मुकदमा लिखावल गइल बा.\nगोपालगंज के बरौली इलाका के मिर्जापुर गांव में मंगल का दिने एगो नया बियाहल नवहिन के जान ले लिहल गइल बा. ओकरा नइहर के लोग ससुराल वालन पर दहेज हत्या के मुकदमा कइले बाड़े.\nगोपालगंज के खजुरिया गांव में मरद से झगड़ा भइला का बाद एगो मेहरारू मंगल का रात जहर खा लिहलसि. ओकरा के इलाज खातिर सदर अस्पताल में भरती करावल गइल बा.\nसिवान के टाउन थाना इलाका के नवलपुर आसीनगर मुहल्ला मे1 मंगल का रात एगो बनत मकान से बोरा में लुका के राखल असलहा बरामद कइले बिया पुलिस. पुलिस के खुफिया जानकारी मिलल रहुवे एह बात के.\nसिवान के नौतन इलाका के हथौजी गांव में मंगल का दुपहरिया एगो झोपड़ी में लागल आग देखते देखत पसर गइल आ अनेके झपड़ी जर गइली सँ.\nछपरा में बिजली के गलत सलत बिल भेज के गाहकन के परेशान करे वाली एजेंसियन का खिलाफ कार्रवाई करे के बात कहले बाड़न जिलाधिकारी. एह दौरान जिला के सगरी विद्युत अधिकारियन के वेतन भुगतान पर रोक लगा दिहल गइल बा.\nछपरा सिविल कोर्ट में भइल बम धमाका मामिला के आरोपियन के पटना हाई कोर्ट से जमानत मिल गइल बा.\nबेतिया में मंगल का दिने अतिक्रमण हटावे के दौर चलावल गइल. एह दौरान मेन बाजार, तीन लालटेन आ लालबाजार में सड़क के जमीन खाली करावल गइल.\nमोतिहारी जिला के बरकुरवा गांव में दोसर बिआह करे के विरोध कइला खातिर एगो आदमी अपना मेहरारू आ सास के पिटाई क दिहलसि.\nमोतिहारी के ठाकुरबाड़ी मोहल्ला से सोमार का रात एगो नवही गायब हो गइल बा. ओकर पिता थाना में शिकायत दर्ज करवले बाड़न.\nपताही के बेला बैजू-सिसहनी रोड पर मंगल का दिने एगो पिकअप वैन पलटला का चलते ओकरा ड्राईवर के मौत ठाँवे पर हो गइल.\nअरेराज-बेतिया मेन रोड पर लौरिया गाँव का लगे एगो लावारिस बोलेरो मिलल बा. एकरा के सुगौली बाजार से चोरावल बतावल जात बा.\nबैरिया इलाका के छोटका बैजू टोला में सोमार का दुपहरिया लागल आग से साठ लोग के बस्ती के सगरी मड़ई जर के राख हो गइली सँ.\nसिकंदरपुर इलाका में घाघरा नदी के पानी लगातार बढ़ल जात बा. पिछला चौबीस घंटा में नाहियो त डेढ़ फुट चढ़ल बा पानी. दियरा में फसल के बड़हन नुकसान भइल बा.\nवाराणसी-छपरा रेल खंड पर छाता टीसन का लगे मंगल का फजीरे मालगाड़ी से कटा के एगो औरत के मौत हो गइल. ओकर उमिर करीब तीस पैंतीस साल के होखी. लोग बतावत बा कि ओकर मानसिक हालत ठीक ना हुवे आ ऊ गाड़ी रोकवावे के कोशिश करत रहुवे.\nगाजीपुर के ताड़ीघाट-बारा रोड पर गहमर के पूरबी पोखरा का लगे एगो ट्रक के गुल्ला टूटला का चलते मंंगल भोरे से दुनू तरफ गाड़ियन के लमहर लाईन लाग गइल जवन दुपहरिया में जा के हट पावल.\nगाजीपुर पुलिस एगो लक्जरी गाड़ी में सवार लुटेरा गिरोह के पाँच जने के सोमार रात गिरफ्तार कर लिहलसि.\nमऊ जिला के कोपागंज इलाका के एगो बस्ती के सोलह बरीस के लड़िकी मुहल्ला के पाॅच गो लड़िकन का खिलाफ सामूहिक कुकर्म करे के आरोप लगवले बिया. पुलिस एह मामिला के जाँच करत बिया.\nमऊ के बड़ागांव का लगे मंगल का भोर में एगो डीसीएम के धक्का से मोटरसाईकिल सवार नवही घवाहिल हो गइल. इलाज खातिर अस्पताल ले जात घरी राहे में ओकर मौत हो गइल.\nगोरखपुर के शाहपुर इलाका के आदित्य नगर कालोनी में मंगल का दिने एगो औरत फाँसी लगा लिहलसि. बतावल जात बा कि सोमार दिन में मरद मेहरारु में कवनो बात ले के झगड़ा भइल रहे. ओकरा बाद मरद एगो शादी में चल गइल आ एह बीच मेहरारू फाँसी लगा लिहलसि.\nमोटर साइकिल से जात सेमरा बुजुर्ग, बड़हलगंज के एगो नवही के मौत मंगल का दिने दोहरीघाट में पिकप के धक्का लगला का चलते हो गइल. साथे सवार एगो अउर नवही घवाहिल हालत में अस्पताल में भरती करावल गइल बा.\nबीआरडी मेडिकल कालेज के इमरजेंसी में मंगल के साँझ एगो घवाहिल मरीज के मरला का बाद ओकर घरवाले बवाल क दिहले आ जूनियर डाक्टरन से मारपीट कइलें. बाद में जूनियर डाक्टर इमरजेंसी सेवा ठप क दिहले बाकिर समझवला बुझवला का बाद फेरू इमरजेन्सी चालू क दिहले.\nमंगल का दिने गोरखपुर के कैंपियरगंज में एगो टेम्पो से आइल तीन लोग बोरा में भरल लाश ककटहीं गाँव का लगे फेंक के फरार हो गइले. ओकर हत्या गला रेत के कइल गइल लागत बा.\nदेवरिया के एगो भाजपा नेता के ड्राइवर पर एगो औरत पिछला छह महीना से शारीरिक शोषण करे के आरोप लगवले बिया. पुलिस आरोपी के गिरफ्तार कर लिहले बिया आ मामिला के तहकीकात करत बिया.\nगोरखपुर-छपरा रेल खंड के नूनखार टीसन पर एक्सप्रेस ट्रेन के ठहराव मांगत लोग धरना दिहल आ बगल के रोड जाम क दिहल.\nवाराणसी में दू गो कसाईघर के फेर से बनावे खातिर यूपी सरकार साढ़े सात करोड़ रुपिया मंजूर कइले बिया.\nवाराणसी कैंट टीसन पर मंगल का दिने यार्ड में चहुँपल बरेली एक्सप्रेस के एस-टू कोच से बक्सा में बन्द एगो अधबूढ़ के लाश मिलल बा.\nपड़ोस में आइलबारात देखत परिवार के पतो ना लागल आ घर में घुस के चोर लाखों के सामान चोरा ले गइले. घटना मंडुआडीह के मड़ौली के ह.\nजौनपुर जिला के रामपुर इलाका के सिधवन गांव के वैष्णो मंदिर से सोमार के रात गहना, दान पेटी आ घंटा चोरी हो गइल. एकर पता सबेरे मंदिर खुलला पर लागल.\nमुगलसराय के दुलहीपुर में मंगल का दिने एगो मोटरसाइकिल का डिक्की में राखल पौने पांच लाख रुपिया दू गो उचक्का उड़ा दिहले सँ. सरे बाजार भइल एह वारदात में मोटरसाईकिल वाला ओकनी के चहेटबो कइलसि बाकिर ऊ ना धरइले सँ.\nTags: News in Bhojpuri, आरा, कैमूर, गाजीपुर, गोपालगंज, गोरखपुर, चंदौली, चंपारण, छपरा, जौनपुर, देवरिया, बक्सर, बलिया, बेतिया, भोजपुर, मऊ, मोतिहारी, रोहतास, वाराणसी, सारण, सासाराम, सि‌वान


’हम हई बिहारी टाइगर’ के कार्यकारी निर्माता अनिल खान – Anjoria\nआप कहाँ के हईं आ भोजपुरी फिलिम बनावे में कइसे अइनी ?\nहम कटिहार से आइलें आ पिछला तीस साल से फिलिम वितरण से जुड़ल बानी. जब मुंबई अइनी त निर्देशक श्यामल समीर से भइल. उहाँ के हमरा के जे. पी. मिश्रा आ मनीष मिश्रा से मिलववनी. ओह लोग से भेंट कर के बढ़िया लागल आ जब ऊ लोग हमरा से भोजपुरी फिलिम बनावे का बारे में जानल चाहत त हम अपना तीस साल के अनुभव बतावत ओह लोग के सलाह दिहनी. आ एह तरह से बनल ’हम बानी बिहारी टाइगर’ जवना के एह घरी संपादन के काम चलत बा.\nफिलिम के नाम ’हम बानी बिहारी टाइगर’ का सोच के रखाइल ? का रउरा समुझीलें कि भोजपुरी सिरिफ बिहारे के भाषा ह?\nहमरा लागल कि ’हम बानी बिहारी टाइगर’ नाम भोजपुरी के दर्शकन के पसंद का हिसाब से ठीक रही. आ ई त गर्व के बात बा कि भोजपुरी के पसार पूरा दुनिया में हो गइल बा. हम त इहो मानीलें कि एकरा पीछे सिनेमा भोजपुरी के बड़हन योगदान बा.\nभोजपुरी फिलिमन में सामाजिक सरोकारन खासकर के भोजपुरी इलाका के समस्यन का साथही देशो क बारे में चिंतन होखे के चाहीं. एह बात से रउरा कतना सहमत बानी ?\nअपना फिलिम ’हम बानी बिहारी टाइगर’ में हम अइसने सरोकारन के शिद्दत से उठवले बानी. एहमें अनीति पर नीति के जीत देखावल गइल बा. फिलिम के नायक एगो ईमानदार पुलिस ऑफिसर ह जे समाज के कोढ़ बनल नेतवन आ बेईमानन से लड़त बा. एहमें समाज से सतावल नायिका अपना तरीका से बदला लिहल चाहतिया आ एहमें सुलतान अंसारी ओकर मदद करऽता.\nभोजपुरी भाषा-संस्कृति के उत्थान में सिनेमा भोजपुरी कवना तरह सहयोग करत बा ? रउरा भोजपुरी फिलिमन के भविष्य कइसन लागत बा?\nहमरा लागत बा कि आजु देश विदेश ले भोजपुरी के पसार में सिनेमा के बड़हन हाथ बा. यदि भोजुपरी फिलिमन में भोजपुरी माटी के महक आ संस्कार के बढ़िया से परोसल जाव त एहमें कवनो शक नइखे कि सिनेमा भोजपुरी के भविष्य उज्जर बा.\nराउर आवे वाला अउर कवन फिलिम बाड़ी सँ ? आ एहनी से रउरा कइसन बदलाव देखत बानी ?\nएगो फिलिम निर्माता मनीष जे मिश्रा, शिवशक्ति प्रोडक्शन के बैनर तले बनावे जात बाड़न. एकरा बारे में समय अइला पर वतावल जाई.


पीएम मोदी दुनिया के दिहलन भारत के संदेश – टटका खबर\nपीएम मोदी दुनिया के दिहलन भारत के संदेश\nJan 23, 2018 दावोस, पीएम मोदी\nपीएम मोदी आजु स्वीट्जरलैण्ड का दावोस में होखत वर्ल्ड एकॉनॉमिक फोरम के सालाना बइठक में मुख्य संबोधन देत बतवलन कि डेमोक्रेसी, डेमोग्राफी आ डाइनामिज्म का सहारे आपन डेवलेपमेंट के ड्रीम पूरा करत अपना लोग के डेस्टिनी बनावे का राह पर चल निकलल बा. लाल फीताशाही का जगहा अप लाल कालीन बिछावल स्वागत करत बा भारत.\nपीएम मोदी बतवलन कि सबका साथ सबका विकास उनुका सरकार के ध्येय वाक्य ह आ असल विकास सभका के साथे लिहला बिना ना हो सके. कहलन कि दुनिया में आजु के अनिश्चितता वाला माहौल में विश्वास जोग, स्थिर, पारदर्शी आ विकास का राहि प चलत भारत एगो बढ़िया खबर बन गइल बा.\nकहलन कि दुनिया के बढ़न्ती ला शान्ति, सुरक्षा आ स्थायित्व ले आवल जरुरी बा. आजु का युग में तकनीक के महत्व बहुआयामी बन गइल बा आ ई हमनी के जिनिगी के हर अंग पर आपन असर डालत बा. ओहिजे आतंकवाद आ जलवायु परिवर्तन बड़हन चिन्ता के बाति बा. आतंकवाद त अपनहीं में खतरनाक होला आ ओह पर से बढ़िया आ खराब आतंकवाद के वर्गीकरण अउरी खतरनाक बाति बा.\nआजु दुनिया सिमटल जात बा आ वैश्वीकरण के व्यापकता बढ़ल जात बा. दुनिया के नेतृत्व के गोहार करत पीएम मोदी के कहना रहल कि आईं आजादी के स्वर्ग बनावल जाव जहाँ सहयोग होखे, बिलगाव ना. अगर सुखद स्वास्थ्य आ समहर समृद्धि का साथे संपति अर्जित करे के बा त भारत आईं.\nभारत के वसुधैव कुटुम्बकम के नीति आजु का समय में अउरी माने जोग हो गइल बा जवना सहारे दुनिया में पसरल बिलगाव के कम कइल जा सकेला.\nदावोस में पीएम मोदी\nसाढ़े तेरह बरीस जेल, दुमका डोरंडा बाकिये बा


चुनाव से ठीक पहिले मनोज वाजपेयी के रैप बहुत चर्चा में बा. सिनेमा के कलाकार मनोज वाजपेयी के इ रैप बहुत खास टाइम पर आइल बा. यही रैप के बहाने पूरा माहौल पर लेखक विचार करत बाने.\nLast Updated: September 18, 2020, 1:38 AM IST\nमोबाइल प गाना बाजे लागलs. चंदन भईया मुड़ी गड़ा के देखे लगले.\nबम्बई में का बा,


टटका खबर, सोमार, ५ अप्रैल – Anjoria\nटटका खबर, सोमार, ५ अप्रैल\nअप्रैल 5, 2010 news in bhojpuri, टटका खबर\nमहिला आरक्षण विधेयक पर सर्वदलीय बईठका\nमहिला आरक्षण विधेयक के खिलाफ विरोधी दलन के आशंका खतम करे का उद्देश्य से आजु सर्वदलीय बईठका बोलावल गइल बा. सरकार के कोशिश बा कि विधेयक में अड़ंगा मत लगावल जाय आ एकरा के जस का तस पारित करा दिहल जाव. ओने यादव तिकड़ी अड़ल बिया कि जबले कोटा का भीतर कोटा ना दिहल जाई तबले विधेयक के विरोध जारी रही.\nजहरीली शराब पियला से फेरु भइल मौत\nआये दिन कहीं ना कहीं जहरीली शराब का चलते होखे वाली मौत के सिलसिला चलते रहेला. बनारस आ भदोही में फेर एहसे नौ गो मौत के बर आइल बा. कुछ आबकारी कर्मचारियन के निलम्बित कर दिहल गइल बा. एगो महिला प्रधान समेत तीन लोग के गिरफ्तारो कर लिहल गइल बा जे शराब बेचे का नाजायज काम में लागल रहे. एहसे पहिले १७ फरवरी के बनारस में जहरीली शराब से २७ जने के मौत भइल रहे.\nनीतीश पासवान जाति के भरोसा दिहलन\nबिहार सरकार का महादलितन में पासवान छोड़ सगरी अनुसुचित जाति शामिल बाड़ी स आ बस पासवाने जाति रह गइल बा दलित में. एह चलते रामविलास पासवान सरकार पर अनुसुचित जाति एकता तूड़े के आरोप लगावेलें. काल्हु बाबा चुहरमल जयन्ती में शामिल नीतीश पासवानन के भरोसा दिअवलन कि ओह लोग के पूरा ध्यान राखल जाई. पटना में भोला पासवान शास्त्री के मूर्ति लगावे के एलानो कइलें.\nदीक्षान्त समारोह के गाउन पर बखेड़ा बढ़ चलल बा\nदीक्षान्त समारोह में उपाधि देबेवाला आ लेबेवाला लोग के पारम्परिक गाउन के मध्ययुगीन बर्बरता के प्रतीक बता के उतार फेंके वाला केन्द्रीय मंत्री जयराम रमेश का खिलाफ अब ईसाई समूह उनका से माफी माँगे के कहले बा, कहत बा लोग कि जयराम रमेश ईसाईयन के अपमान कइले बाड़े. जबककि बात सही बा कि भारत में एह ईसाई परम्परा के चलावत रहला के कवनो जरुरत नइखे.\nपोप पर लड़िकन का साथे गलत आचरण करे वाला के बचावे के आरोप\nअपना कार्यकाल में दिवंगत पोप जॉन पॉल द्वितीय एगो कार्डिनल का खिलाफ जाँच में अड़ँगा लगवले रहलें. ऊ कार्डीनल कम से कम दु हजार लड़िकन के यौन शोषण कइले रहे. ऊ कार्डिनल पोप के दोस्त रहलें आ दोस्ती में हजार खून माफ कर दिहल मानवीठ स्वभाव ह. बाकिर एह मामिला के सामने अइला से पोप जॉन पॉल के संत के दर्जा मिले में दिक्कत आ सकेला.\nनिजी क्षेत्र के कर्मचारियन के एक लाख के बीमा\nभविष्य निधि खाता पर अब निजी क्षेत्र के कर्मचारियन के एक लाख रुपया के जीवन बीमा मिलल करी. पहिले ई सीमा साठ हजार रुपिया के रहे. भविष्य निधि के कुछ हिस्सा के शेयर बाजार में लगावे के प्रस्तावो पर विचार हो रहल बा जेकरा खिलाफ कर्मचारी संगठन एकजुट हो रहल बाड़े.\nगोविन्दोचार्य आपन संगठन छोड़लें\nकभी भाजपा के लिविंग कंप्यूटर कहल जाये वाला गोविन्दाचार्य अपने बनावल संगठन राष्ट्रीठ स्वाभिमान आन्दलन के संयोजक का पद से इस्तीफा दे के दिल्ली गइल बाड़े. कुछ दिन पहिले उमा भारतीओ अपने बनावल पार्टी से इस्तीफा दे दिहले रहली आ ओहि दिन से चर्चा रहुवे कि गोविन्दोचार्य उहे राह पकड़ सकेलें.\nबलिया के खाद्यान्न घोटाला में १०५ जने पर मुकदमा\nकरोड़ों के खाद्यान्न घोटाला में १०५ जने पर केस दर्ज करावे के खबर सामने आइल बा. आरोपी भूमिगत हो गइल बाड़े. केस मजबूत बनावे खातिर कोटेदारन के गवाह बना लिहल गइल बा आ सचिव, ग्राम विकास पदाधिकारी, आ पंचायत विकास पदाधिकारी पद पर रहल १०५ लोग के आरोपी बनावल गइल बा.\nनक्सली हमला में १० गो जवान के मौत\nएक तरफ केन्द्रीय गृहमंत्री पी चिदम्बम लालगढ़ में माओवादियन के बात करे के नेवता देत रहलें त दोसरा तरफ नक्सली उड़ीसा में विस्फोट कर के दस गो पुलिस जवानन के जान ले लिहलें. कहल जा रहल बा कि नक्सली समूह अब बड़का शहरन में आपन अड्डा बनावे का कोशिश में लागल बाड़े जेहसे ओह शहरन पर हमला करे में सुभीता हो पावे.\nटटका खबर, मंगल, ६ अप्रैल


भोजपुरी में खबर (शुक, 8 मई 2015) – टटका खबर\nभोजपुरी में खबर (शुक, 8 मई 2015)\nसंसद से बियफे का दिने संविधान के 100वां संशोधन विधेयक के मंजूरी मिल गइल. राज्यसभा एकरा के पहिलही पारित कर चुकल रहुवे. एकरा पारित भइला का बाद बांगला देश आ भारत के सीमा के फेर से खींचल जाई आ बांगला देेश मे भारत के गाँव आ भारत में बांगला देश के गाँव के मसला सलटा लीहल जाई. एह समझौता से बंगलादेश के भारत से करीब दस हजार एकड जमीन मिल जाई.\nअमेरिका के पत्रिका टाइम्स के दीहल अपना इंटरव्यू में प्रधानमंत्री नरेंद्र मोदी फेरू दोहरवलन कि उनकर सरकार जाति, संप्रदाय भा धर्म का आधार पर कवनो भेदभाव बर्दाश्‍त ना करी आ ना ही केहू साथे पक्षपात करी.\nलोकसभा से बियफे का दिने किशोर न्‍याय (बाल देखभाल आ संरक्षण) विधेयक, 2014 पारित क दीहल गइल. अब से हत्या बलात्कार जइसन जघन्य अपराध करे वाला 16 से 18 बरीस के किशोर पर सयान जइसन मुकदमा चलावल जाई. बाकिर सजाय का बावजूद ओकरा के जेल ना भेज के किशोर सुधार गृह में राखल जाई.\nसंसद से बियफे का दिने विवाह कानून में संशोधन अधिनियम समेत 36 गो बेमतलब के कानून रद्द करे के मंजूरी मिल गइल.\nकुछ जरूरी विधेयकन के पास करावे खातिर लोकसभा के मौजूदा सत्र तीन दिन ला अउर बढा दीहल गइल बा. संसद अब 13 मई ले चलावल जाई. राज्‍यसभा के मौजूदा सत्रो 13 मई ले चले वाला बा.\nसलमान खान के जमानत पर मुंबई हाई कोर्ट में शुक का दिने सुनवाई होखे वाला बा. ओने सुप्रीम कोर्ट में एगो याचिका के मंजूरी मिल गइल बा जवना में सलमान के जमानत के विरोध कइल गइल बा. अचरज ना होखे के चाहीं कि सुप्रीम कोर्ट में याचिका के सुनवाई होखे तकले हाई कोर्ट जमानत के सुनवाई टार देव आ सलमान के मिलल जमानत बरकरार रहि जाव.\nब्रिटेन में 650 सीट पर भइल चुनाव के गिनिती आजु जारी बा. शुरुआती रुझान में लेबर पार्टी के बढ़त मिलत लउकत बा. अबकी के चुनाव में कवनो दल के बहुमत मिले के आसार नइखे लउकत.\nगया से किडनैप भइल डाक्टर दंपति के फिरौती ले के छोड़ल जाए के बात हवा में उड़त बा. एह किडनैपिंग में बिहार के एगो बाहुबली विधायक आ यूपी के बाहुबली आ सांसद रहल के नाम सामने आवत बा.बिहार के विधायक सरकारी खेमा के हउवन.\nराजद में सामाजिक न्याय के बात उठावे वाला आ मधेपुरा से सांसद पप्पू यादव के निकाल दिहल गइल बा. पप्पू यादव के कहना बा कि लालू प्रसाद अपना बेटा बेटी का मोह में सामाजिक न्याय का मुद्दा से बहक गइल बाड़न.\nकांग्रेसी सरकार का दौरान कुछ ना करे वाला राहुल गाँधी अमेठी के फूड पार्क रद्द होखे पर नाराजगी जतवले बाड़न. बाकिर पहिले उनुका ई बतावे के चाहीं कि पिछला सरकार का दौरान एकर काम काहे ना हो सकल आ दोसरे फूड पार्क खातिर जमीन कहाँ से आ कइसे आई. ओने अमेठी में अपना सांसद राहुल गाँधी का खिलाफ काल्हु प्रदर्शन कइल गइल. एह लोग के आरोप रहुवे कि अमेठी के किसान मरत बाड़े आ राहुल का लगे एह लोग से मिले बतियावे के समय नइखे मिलत.\nशिक्षा मंत्री पी.के.शाही से बतियवला का बाद बिहार में प्राथमिक शिक्षक संघ आपन हड़ताल बियफे का दिने वापिस ले लिहलसि.\nबिहार विधान परिषद के 24 गो सीट ला होखे वाला चुनाव के देखत राजनीतिक हलचल बढ़ गइल बा. राजद, जदयू आ कांग्रेस का बीच एह चुनाव खातिर आपसी समुझ बन गइल बा. जदयू आ राजद99 गो सीट से आ कांग्रेस2गो सीट से चुनाव लड़ी.4गो सीट का बारे में अबहीं समझौता नइखे भइल. दोसरा तरफ भाजपा के अगुआई वाला एनडीए एकजुट होके लड़ी.\nबिहार स्टेट पावर होल्डिंग कंपनी लिमिटेड 1280 गो मीटर रीडर के बहाली के प्रक्रिया शुरु कइले बिया. एह पद खातिर गणित में स्नातक होखल जरूरी मानल गइल बा.\nयूपी के डाक्टर आजु राज्य भर में आपना क्लिनिक आ नर्सिंग होम बंद रखीहें. एह लोग के शिकायत बा कि आएदिन डाक्टर पर हमला होखत बा आ सरकार हमलावरन पर कार्रवाई नइखे करत. साथही नर्सिंग होम चलावे वाला लोग के तरह तरह से परेशान कइल जात बा.\nट्वीटर पर राहुल गाँधी के नाम से खाता खोल के चहके वाला आफिस आफ राहुल गाँधी के स्वागत करत भाजपा सांसद गिरिराज सिंह कहले बाड़न कि ट्विटर एकाउन्ट सम्हारे वाला लोग खातिर बहुते मुश्किल होखी राहुल के काम करत देखावल. वइसे अबहीं ले राहुल गाँधी के आपन कवनो ट्विट नइखे आइल.\nशेयर बाजार त गिरते बा अब रुपयो में गिरावट के दौर शुरु हो गइल बा. रुपिया 64 के लाइनो पार कर गइल बा जवन कि साल 2013 का बाद के सबले खराब स्तर बा.\nअपना घरेलू मैदान पर आइपीएल मैच खेलत कोलकाता नाइट राइडर्स बियफे का दिने दिल्ली डेयरडेविल्स के 13 रन से हरा दिहलसि. एगो दोसरा मैच में मुम्‍बई में खेलत सनराइजर्स हैदराबाद सात रन से राजस्‍थान रॉयल्‍स के हरवलसि.\nकेरल में भारतीय खेल प्राधिकरण केन्‍द्र के चार गो लड़िकी खिलाड़ी उत्पीड़न के आरोप लगावत जहर खा लिहली जवना से एगो के मौत हो गइल आ बाकी तीन गो के खराब हालत में अस्पताल में इलाज चलत बा.\nपूर्वी चंपारण जिला के केसरिया प्रखंड के अंचलाधिकारी अखिल कुमार मल्लिक के बियफे का दिने तेरह हजार रूपया घूस लेत मौके पर गिरफ्तार कर लीहल गइल.\nयूपी के राज्य सड़क परिवहन निगम के बस अब एथेनॉलो से चलीहें सँ. एह फैसला से गन्ना किसानन के फायदा मिले के बात कहल जात बा. निगमो के फायदा होखी काहे कि एथेनाॅल के दाम डीजल से कम पड़ेला.\nसात करोड़ रुपिया के खरचा क के वाराणसी के काशी विश्वनाथ मंदिर के सौन्दर्यीकरण करावे के फैसला मंदिर के प्रबंध समिति कइले बिया.\nराजपूत वोट हथियावे का नीयत से मुख्यमंत्री अखिलेश यादव9मई का दिने महाराणा प्रताप जयंती का मौका पर सार्वजनिक छुट्टी के एलान कइले बाड़न.


(बियफे, 20 अक्टूबर)\nबुध का दिने नाटो हमला में लीबिया के शासक रहल मुअम्मार गद्दाफी के मरा गइला का बाद भारत आशा जतवले बा कि अब लीबिया में शान्ति आ स्थिरता लवटि आई आ ऊ लीबिया के हर तहरह के मदद के पेशकश कइले बा. एकतालिस साल के निरंकुश शासन का बाद सत्ता से बेदखल मुअम्मार गद्दाफी एगो चूहा का तरह बिल में लुकाइल रहुवे आ जब मौत सामने आइल त गिड़गिड़ाये लागल. ओकरा के ओकरे गढ़ सिरते शहर में मार दिहल गइल जवना शहर में ओकर जनम भइल रहे.\nनाजायज तरीका से लिहल पइसा के भलाई के काम में लगावे के बात किरण बेदी कहले बाड़ी. किरण बेदी का खिलाफ मामिला सामने आइल बा कि ऊ एनजीओ का बुलावा पर जब जाली त बिजनेस क्लास के किराया वसूलेली जबकि चलेली एकानामी क्लास से. किरण के कहना बा कि ऊ एह पइसा के भलाई के काम में लगावेली ! अरविंद केजरीवाल कहले बाड़न कि जाली बिल भेजल गलत काम भइल बा. हाथे लागल मौका के फायदा उठावत अग्निवेश कहले बाड़न कि अब किरण बेदी के भठियरपन का खिलाफ बयानबाजी बंद कर देबे के चाहीं.\nमोहाली एकदिना मैच में भारत इंग्लैंड के पाँच विकेट से हरा के श्रृंखला पर काबिज हो गइल. अबले भइल तीनो एकदिना भारत जीत लिहले बा. अंजिक्य रेहाने के 91 रन के शानदार पारी खेले खातिर मैन आफ द मैच चुनल गइल.\nकर्नाटक के बेंगलुरू शहर में बियफे का दिन से मेट्रो रेल सेवा शुरू हो गइल.\nबेंगलुरू में लोकायुक्त के अदालत बियफे का दिने कर्नाटक के गृह मंत्री आर. अशोक का खिलाफ जांच के आदेश दे दिहलसि. गृहमंत्री पर पद का दुरुपयोग करत बेंगलुरू शहर का उत्तर में जमीन हड़पे के आरोप बा.\nभाजपा अध्यक्ष रहल बंगारू लक्ष्मण बियफे का दिने दिल्ली उच्च न्यायालय से आपन ऊ याचिका वापिस ले लिहलन जवना में ऊ अपना खिलाफ आपराधिक मामिला खतम करे के कहले रहलन.\nमप्र में मुस्लिम लड़िकियन के निकाह खातिर खास मुख्यमंत्री निकाह योजना चलावे के फैसला लिहल गइल बा. मध्यप्रदेश में भाजपा के सरकार बिया.\nहिमाचल में गिरल मिग-29 के मलबा के खोज अबही जारी बा. बियफे का दिने बरफ का चलते खोज अभियान रोक दिहल गइल रहे.\nप्रधानमंत्री मनमोहन सिह कहले बाड़न कि अबकी दिवाली पर उनुका के उपहार बा भेज के राष्ट्रीय राहत कोष में दान भेजल जाव.\nराजस्थान के सरकारी अस्पताल के नर्स भंवरी देवी के गुमशुदगी का मामिला में गिरफ्तार दू लोग से सीबीआई पूछताछ कइलसि. संदेह बा कि भंवरी देवी के चूना का भट्ठी में जियते झोंक दिहल गइल रहे.\nओडिशा के धार्मिक शहर पुरी के विधायक रहल उमा बल्लभ रथ बियफे का दिने भाजपा से इस्तीफा दे दिहलन. ऊ कवनो राजनीतिक अभियान शुरू करे के बात कहत बाड़े.\nप्रशांत भूषण आ अरविंद केजरीवाल पर भइल हमला का बाद अन्ना हजारे के सुरक्षा बियफे से बढ़ा दिहल गइल बा.\nतमिलनाडु के कुडनकुलम परियोजना पर लोग के अनेसा मेटावे खातिर एगो विशेषज्ञ समिति बनावल गइल बा.\nलालकृष्ण आडवाणी बियफे के फेर कहले कि मनमोहन सिंह ‘कमजोर आ अनिर्णायक’ प्रधानमंत्री हउवें. काल्हुवे मनमोहन सिंह आडवाणी के कहले रहले कि अपना भाषण में कड़ूआ बात बोले आदत छोड़सु.\nकेंद्रीय नागरिक उड्डयन मंत्री वायलार रवि बियफे का दिने एह बात से इंकार कइले कि सरकार एयर इंडिया में आपन हिस्सेदारी बेचल चाहत बिया.\nझारखण्ड में हेलीकाप्टर दुर्घटना का बाद से ध्रुव हेलीकॉप्टर के उड़ान पर रोक लगा दिहल गइल बा.\nभारत बियफे का दिने फ्रांस सरकार पर दबाव बढ़वलसि कि ओहिजा सिख पगड़ी पर लगावल रोक हटावे के राह निकालल जाव.\nतेलंगाना इलाका के सांसद आपन सुरक्षा लवटा दिहले बाड़न जवना पर डीजीपी के कहना बा कि एकरा नतीजा खातिर खुद सांसद जिम्मेदार होइहें.\nबाल ठाकरे कहले बाड़न कि अगर गुजरात के मुख्यमंत्री नरेन्द्र मोदी मुस्लिम परस्त नीति बनवलन त ऊ शिवसेना के समर्थन गँवा दीहें. नरेन्द्र मोदी कहले बाड़न कि राजस्थान के अजमेर दरगाह के यात्रा करे वाला पाकिस्तानियन के वीजा देबे में ढील दिहल जाव.\nकांग्रेस के राष्ट्रीय महासचिव आ मध्य प्रदेश के मुख्यमंत्री रहल दिग्विजय सिंह के बयानबाजी से आजिज कांग्रेस के प्रदेश सचिव हरीश अरोरा अपना पद से इस्तीफा दे दिहले बाड़न.\nआय से बेसी के सम्पत्ति राखे का मामिला में जयललिता बियफे का दिने बेंगलुरु के एगो अदालत में पेश भइली.\nअदालत के आदेश का बाद अमेरिका पाकिस्तानी मूल के अमेरिकी आतंकवादी डेविड कोलमैन हेडली से भइल पूछताछ से जुड़ल टेप जारी कर दिहलसि.\nमनमोहन सिंह के कहना बा कि अन्ना हजारे के आंदोलन अपना उद्देश्य में सफल रहल. आ सरकार एगो प्रभावी लोकपाल बिल जल्दिये ले आई.\nहिलेरी क्लिंटन दू दिन का यात्रा पर पाकिस्तान पहुंचल बाड़ी जहाँ दुनु देश अपना बीच के तनाव कम करे के कोशिश कर सकेला.\nनेपाल के प्रधानमंत्री बाबूराम भट्टराई चार दिन का यात्रा पर भारत आइल बाड़े. एह दौरान उमेद बा कि भारत नेपाल के विकास परियोजनन खातिर 25 करोड़ डॉलर करजा देबे के घोषणा करी.\nपाकिस्तानी सेना प्रमुख जनरल अशफाक कयानी के कहना बा कि भारत अपना एगो सैनिक पर जतना खरच करेला ओतना पाकिस्तान तीन गो पर करेला.\nरुस के राष्ट्रपति दिमित्री मेदवेदेव अब जनता से मेलजोल बढ़ावे खातिर सोशल साइट फेसबुक के सहारा लीहें.\nफ्रांस के राष्ट्रपति निकोलस सरकोजी चउथा बेर बाप बनलन जब उनुकर पत्नी कार्ला ब्रूनी बुध का दिने एगो बेटी के जनम दिहली.\nएह कारोबारी साल का आखिर ले महँगाई दर 8 फीसदी से कम होखे के भरोसा दिहले बाड़े योजना आयोग के उपाध्यक्ष मोंटेक सिंह अहलूवालिया.\nबियफे का दिने शेयर बाजार में गिरावट रहल आ सेंसेक्स 148 अंक नीचे बंद भइल.\nफ्रांस के कहना बा कि महाराष्ट्र के जैतापुर में बने वाला फ्रांसिसी परमाणु रिएक्टर खातिर उच्चतम सुरक्षा मानक बनावल जाई.\nएयरटेल चलावे वाली कम्पनी भारती एंटरप्राइजेज मोबाइल इंटरनेट सेवा पर ध्यान देबे खातिर जापानी इंटरनेट कम्पनी सॉफ्टबैंक कारपोरेशन का साथे साझेदारी समझौता कइले बिया.\nभारत का साथे घनिष्ठ सम्बंध चाहत बावे न्यूजीलैंड.\nचिल्ड्रेन फिल्म सोसायटी के अध्यक्ष बॉलीवुड अभिनेत्री नंदिता दास दिल्ली में चिल्ड्रेन फिल्म फेस्टिवल के उद्घाटन करत कहली कि भारत में बचवन पर आधारित फिलिम ना बनऽ सँ आ एकरा खातिर फिल्म उद्योग के मुनाफा के नीति के दोषी बतवली.\nअमिताभ बच्चन के आस्ट्रेलिया के एगो विश्वविद्यालय का ओर से डॉक्टरेट के मानद उपाधि दिहल गइल बा.\nएशियाई एअरगन चैम्पियनशिप में भारत के निशानेबाज ओमकार के कांस्य पदक मिलल. भारत के महिला आ पुरुष टीम के रजत हासिल भइल बा.\nडेनमार्क ओपन बैडमिंटन में भारत के सायना नेहवाल हार गइली बाकिर ज्वाला गुट्टा आ वी दीजू के जोड़ी तिसरका दौर में चहुँप गइल बा.\nपंकज आडवाणी के निगाह आठवाँ विश्व बिलियर्ड्स खिताब पर लागल बा आ उनुका ई खिताब जीत लेबे के आशा बा.\nपाकिस्तान क्रिकेट टीम अबू धाबी टेस्ट मैच के तीसरा दिने श्रीलंका पर आपन पकड़ मजबूत कर लिहलसि जब पहिला पारी में 344 रन के बढ़त लिहला का बाद श्रीलंका के दुसरका पारी में 47 रन देके एगो विकेट ले लिहले बा.\nवेस्टइंडीज क्रिकेट बोर्ड के कहना बा कि अगर क्रिस गेल राष्ट्रीय टीम में जगह पावल चाहत बाड़े त उनुका बोर्ड अधिकारियन का खिलाफ दिहल आपन बयान वापिस लेबे के पड़ी.


टटका खबर, शुक ३ फरवरी २०१२ – टटका खबर\nट्रिनिडाड आ टोबैगो में भारत के उच्चायुक्त मलय मिश्रा के बयान पर बवाल मचल बा जवना में ऊ कहले रहलन कि अगर प्रधानमंत्री कमला प्रसाद बिसेस्सर अपना पुरखन के गांव भेलूपूर में हिन्दी में बोलले रहती त ओकर असर अउरी खास भइल रहीत. मलय मिश्रा कहलन कि एक लाख लोग का सोझा अंगरेजी में दिहल उनुका भाषण के हिंदी अनुवाद करके सुनावे के पड़ल. ट्रिनिडाड टोबैगो में हिंदी दिवस समारोह में बोलत मलय मिश्रा इहो कहलन कि दुर्भाग्य के बात बा कि एहिजा के गवइया हिन्दी भोजपुरी के गीत त गावेलन बाकिर ओकर मतलब ना बूझस. हालांकि कुछ लोग के इहो कहना बा कि मलय मिश्रा बिल्कुल सही बात कहलन आ हमनी के अपना पुरनियन के भाषा हिंदी, संस्कृत, भोजपुरी, उर्दू, योरुबा, चाइनीज वगैरह सीखे में आपत्ति ना होखे के चाहीं. ट्रिनिडाड टोबैगो में भोजपुरी बोले जाने समुझे वाला लोग अंगुरिये पर गिनल जाये लायक होखिहन आ भोजपुरी के बढ़ावा दिहला के जरूरत बा.\nपथ निर्माण मंत्री नंदकिशोर यादव आजु मोतिहारी में बाईस करोड़ का लागत से बने वाला पंद्रह गो सड़क आ सात गो पुल पुलिया के शिलान्यास कइलन. कहलन कि नेपाल बोर्डर का किनारे पाँच सौ सत्तावन किलोमीटर लमहर नया सड़क बनावल जाई.\nराज्य के छत्तीस जिलन में पंचायत के खाली पड़ल तीन हजार से बेसी पद खातिर होखत उपचुनाव में प्रचार के काम आजु खतम हो गइल. अब अतवार का दिने वोट डालल जाइ. आ मत के गिनती छह फरवरी के भोरे आठ बजे से करावल जाई.\nयूपी के लोकायुक्त एन के महरोत्रा निर्वाचन आयोग से कहलन कि राज्य के विज्ञान आ टेक्नॉलाजी मंत्री अब्दुल मन्नान आ उनुका विधायक भाई अब्दुल हन्नान आ २७ गो पारिवारिक सदस्यन का खिलाफ कार्रवाई कईल जाव काहे कि एह लोग के नाम हरदोई जिला के दू गो निर्वाचन क्षेत्र के मतदाता सूची में मिलल बा.\nदूरसंचार नियामक प्राधिकरण आजु टू-जी स्पैक्ट्रम नीलाम करे के प्रक्रिया के शुरूआत कर दिहलसि आ देश के २२ गो सर्किलन में नीलामी से टू-जी बैंड हासिल कर बाबत पूरा जानकारी देबे वाला दस्तावेज जारी करत सगरी फरीकन से कहसलि कि १५ फरवरी ले आपन टिप्पणी दे देव लोग.\nकांग्रेस माने के तईयार नइखे कि टूजी स्पेक्ट्रम लाइसेंस रद्द करे के सुप्रीम कोर्ट के फैसला सरकार के दोषी बनवला जइसन बा. कांग्रेंस प्रवक्ता मनु सिंघवी के कहना बा कि भाजपा मामिला के राजनीतिकरन करत बिया. ओने भाजपा नेता मुरली मनोहर जोशी कहलन कि सु्प्रीम कोर्ट के फैसला लोक लेखा समिति के सिफारिश देखावत बा आ फैसला से साबित हो गइल कि हमनी जवन कहत रहीं तवन सब सही रहे.\nआजु फेर सरकार के कोर्ट के रूख से झटका लागल जब सेना प्रमुख के जनम तिथि का विवाद में सुप्रीम कोर्ट सरकार के काम करे के प्रक्रिया पर सवाल उठवलसि. कोर्ट एटार्नी जनरल से कहलसि कि ऊ सरकार से पूछ के बतावसु कि सरकार आपन तीस दिसंबर वाला फैसला वापिस ली कि ना. अगिला सुनवाई दस तारीख के होखी.\nकेन्द्र में नागरिक विमानन मंत्री रहल प्रफुल्ल पटेल पर भारतीय मूल के एगो कनाडाई कारोबारी से करीब एक करोड़ रुपिया घूस लेबे के आरोप ओहिजा के एगोबड़हन अखबार लगवले बा. प्रफु्ल्ल पटेल एह आरोप के गलत आ बेबुनियाद बतवलन.\nमणिपुर में काल्हु ३४ गो मतदान केन्द्रों पर दुबारा मतदान करावल जाई.\nपिछला एक हफ्ता से पड़त कड़ाका के ठंडक से युक्रेन में १०१ लोग के मौत हो गइल बा.\nमशहूर वन्य जीवन संरक्षक आ फिल्म निर्माता माईक पांडेय के आजु वी.शांताराम लाइफ टाइम अचीवमेंट अवॉर्ड से सम्मानित कइल गइल. डॉक्यूमेंट्री, छोटहन आ एनीमेशन फिलिमन के बारहवाँ मुंबई अंतरराष्ट्रीय फिल्मोत्सव के उद्घाटन समारोह में महाराष्ट्र के राज्यपाल के.शंकरनारायणन उनुका के प्रशस्ति-पत्र, ट्रॉफी आ पांच लाख रुपिया के नकद पुरस्कार दिहलन.\nशुक का दिने लगातार चउथका दिने मुम्बई शेयर बाजार में तेजी रहल आ सूचकांक १७३ अंक ऊपर उठ के १७ हजार ६०५ पर बंद भइल.\nशुक का दिने रूपया डालर के मुकाबले ४६ पैसे अउरी मजबूत भइल. अब एक डालर के दाम ४८ रूपिया ६९ पइसा रह गइल बा.\nसोना के दाम में ११० रूपिया के बढ़ोतरी का बाद दिल्ली में सोना २८ हजार ६४० रूपिया प्रति दसग्राम हो गइल. चांदीओ के दाम में १०४० रूपिया के उछाल आइल.\nli>भारत आ पुर्तगाल अक्षय ऊर्जा के क्षेत्र में सहयोग बढावे के फैसला कइले.\nभूटान के निर्यात होखे वाला जरूरी चीजन पर सगरी प्रतिबंध भारत हटा लिहलसि आ दूध पावडर, गेहूं, तेल, दाल, बासमति चाउर वगैरह भेजे के छूट दे दिहलसि.\nमेलबर्न में भइल दुसरका बीसबीसा मैच में भारत ऑस्ट्रेलिया के ८ विकेट से हराके दू मैचन के श्रृंखला एकहएक का बरोबरी पर खतम कइलसि. क्रिकेट के तीनों प्रारूप मिला के लगातार १५ गो मैच हरला का बाद टीम इंडिया कवनो मैच जीत पवलसि.\nचीन के शेनझेन में फेड कप टेनिस एशिया-ओसनिया जोन ग्रुप-दो के पूल-बी के मुकाबले में आजु राष्ट्रीय चैंपियन ऋतुजा भोंसले अउर सानिया मिर्जा के दमदार खेल से भारत फिलीपींस के २-१ से हराके पूल बी में माथ पर चहुँप गइल. अब काल्हु भारत के मुकाबला पूल-ए के माथ टीम हांगकांग से होखी.


गुलजारी लाल के जूता – Anjoria\nगुलजारी लाल जी आपन संघतिया मनमौजी के संगे साप्ताहिक बाजार मंगला हाट में हफ्ता भर के जरूरी सामान के खरीदारी करे खातिर गइल रहलें. दूनो संघतिया बाजार में घूमत-फिरत आपन जरूरत के मुताबिक सर-सामान खरीदत रहलें. गुलजारी लाल जी हाट में दू गो मुरगी पसंद कइलें. मोल-भाव तय क के खरीदियो लिहलें. फेर ऊ आगे बढ़ गइलें.\nजूता के एगो दोकान के सामने जा के ऊ कहलें, “ए मनमौजी, हमार जूतवा त अब एकदमे से जवाब दे देले बा. एगो काम करऽतानि, नया जूता खरीद लेत बानी.”\n“ठीके बा. चलऽ चल के देखी जा.” मनमौजी कहलें.\nफेर दुनो संघतिया जूता के दोकान में जा धमकलें. ढेर देरी तक ले माथापच्ची कइला के बाद गुलजारी लाल जी के एक जोड़ा जूता पसंद आ गइल. ऊ तुरंते जूता खरीद लिहलें.\nदोकानदार जइसहिं जूता के डिब्बा में बंद करे लागल त गुलजारी लाल जी फरमइलें, “अरे भाई, जूता के डिब्बा में बंद करे खातिर खरीदले बानी का ? लाईं एकरा के हम पहिरिये के जाइब.”\nदोकानदार पूछलस, “त फेर ई पुरनका जूता के डिब्बा में बांध दिहीं का ?”\n“अरे नाही भाई. अब ई जूतवा ले के हम का करब ? एकरा तूही रख लऽ न.” गुलजारी लाल जी ढेरी उदारता के साथ कहलें.\nदोकानदार नाक चढ़ा के ओह लचर-पचर जूता के देखलस आ गुलजारी लाल आउर मनमौजी के दोकान से उतरला के तुरंते बाद ऊ जूता के दोकान के बाहरे फेंक दिहलस.\nगुलजारी लाल आउर मनमौजी खरीदारी खतम कइला के बाद आपन गांव के तरफ चल दिहलें. गुलजारी लाल जी तऽ खूबे खुश रहलें. ऊ नया-नया जूता जे पहिरले रहलें. आपस में बोलते-बतियइते दुनो संघतिया चलल जात रहलें.\nसामने में ‘रोरो‘ नदी रहे. बरसात-बूनी के मौसम रहे. पहाड़ी नदी होखे के चलते नदिया पानी से भरल रहे आउर धारो बहुते तेज रहे. गुलजारी लाल जी जूता समेते नदिया में जाए लगलें. एह प मनमौजी उनका के टोकलें, “इयार, कम से कम जूतवा त उतार लऽ.”\n“तूहूँ कइसन बात करत बाड़ऽ यार. पूरा अढ़ाई सौ रोपया लागल बा एह जूता में. त का एकरा के हाथ में ढोवे खातिर खरीदले बानी. हम त एकरा के पहिरिये के नदिया पार करब. का मालूम नदिया में कवनो अइसन-वइसन चीज हमार गोड़ में चुभ जाई त हम का करब ? अगल-बगल में त कवनो अस्पतालो नइखे. तू त एकदमे मूरख बाड़ऽ. तू खुल्ले पांव नदिया पार करऽ. हम जूता काहे उतारब ?”\nआउर ई कहत-कहत गुलजारी लाल जी नदिया में घुस गइलें. कुछ दूरी तक ले त ऊ ठीक-ठाक चललें. बाकिर जब ऊ नदिया के बीच में पहुंचलें त एकाएके ऊ बड़ी जोर से चिल्लइलें, “अरे मनमौजी, हमार एगो गोड़ के जूता खुल गइल बा. पकड़-पकड़. ई देखऽ बहत चलत जात बा.”\nई कहत-कहत ऊ जूता पकड़े खातिर आपन दाहिना हाथ नदिया में डुबा दिहलें आउर झुक के जूता खोजे लगलें. बाकिर जूता भला मिले वाला रहे ? हड़बड़ी में उनका इहो याद ना रहल कि उनकर दाहिना हाथ में एगो मुरगी रहे. मुरगी बेचारी पानी में डूबे के चलते टें बोल गइली. तबहीं उनकर दोसरको जूता खुल गइल. ऊ फेर चिचियइलें, “अरे मनमौजी, पकड़. हमार दोसरको जुतवा खुल गइल.”\nआउर ई कहत-कहत आपन बँयवरो हाथ नदिया में डुबा के जूता खोजे लगलें. बाकिर जूता मिलल त दूर, ओहू हाथ वाली मुरगी स्वर्ग सिधार गइल. अब जा के ऊ देखलें कि जूतवा त गइल से गइल, दुनो मुरगियो चल बसली. त ऊ आपन माथा धुने के शुरू कर दिहलें. लगलें जोर-जोर से रोवे, हाय रे हमार मुरगी, हाय रे हमार जूता.\nजइसे-तइसे गुलजारी लाल जी खाली हाथे आउर खुल्ले पांव गांव लौट क अइलें. गांव के लोगो के सगरी हाल मालूम हो गइल. अब त गांव के कुल्हे लोग उनका पाछे पर गइलें. उनका के खूब चिढ़कावे लगलें, “अरे मरदे, तहार नयका जूतवा कहवां गइल ?”\nPrevious Post: गौरैया\nNext Post: गणतंत्र दिवस 2015 के पहिले के साँझ दिहल राष्ट्रपति के संबोधन भोजपुरी में\nबहुत ही सुंदर सरल आउर मन भावन बा।


खबर भोजपुरी में (अतवार, 14 दिसंबर 2014) – टटका खबर\nखबर भोजपुरी में (अतवार, 14 दिसंबर 2014)\n(शनिचर, 13 दिसंबर के खबर)\nबेगूसराय के सिंहमा में एगो अतिरिक्त प्राथमिक स्वास्थ्य केन्द्र के शिलान्यास कइला का बाद भाषण का दौरान मुख्यमंत्री जीतन राम माँझी कहलन कि सीखे के उनकर उमिर गुजर चुकल बा. कहलन कि चालीस बरीस से राजनीति करत बाड़े आ उनकर ना त केहू राजनीतिक गुरू बा, ना ऊ कवनो बाहुबली हउवन, ना जात बा, ना जमात, तबहियो पिछला छह बेर से हर बेर विधानसभा चुनाव जीतत आवत बाड़न. आ जबले मौका मिली जनता के सेवा करत रहीहें.\nसंसद भवन पर पाकिस्तान से आइल आतंकवादियन के हमला के 13वीं बरखी का मौका पर आजु प्रधानमंत्री नरेन्‍द्र मोदी, राज्‍यसभा के सभापति हामिद अंसारी आ लोकसभा अध्‍यक्ष सुमित्रा महाजन के नेतृत्‍व में सांसद लोग एह हमला में मराइल शहीदन के श्रद्धांजलि दिहल.\nशनिचर का दिने खेल का मैदान पर भारत के दू गो हार झेले के पड़ल जवना के टीस ढेर दिन ले बनल रही. भुवनेश्‍वर में होखल 35वीं चैंपियंस हॉकी प्रतियोगिता के सेमीफाइनल में भारत4बनाम3गोल से पाकिस्तान से हार गइल. दुख एह बात के बा कि पाकिस्तान के टीम ढेर दिन से हाकी ना खेलत रहुवे आ एको लीग मैच ना जीत पवलसि बाकिर भारत के रक्षात्मक खेल का कमजोरी का चलते एकरा फाइनल खेले के मौका मिल गइल. दोसरका हार क्रिकेट का मैदान पर ऑस्ट्रेलिया से एडिलेड का मैदान पर खेलल गइल पहिलका क्रिकेट टेस्ट मैच में मिलल. भारत 48 रन से हार गइल.\nसंसद के शीतकालीन सत्र में विधायी काम निपटावे के एगो रिकार्ड बने जा रहल बा. एह सत्र के पहिला तीन हफ्ता में लोकसभा से तेरह गो विधेयक पारित भइल आ एहमें से नौ गो के राज्‍योसभा से मंजूरी मिल गइल. पारित भइल विधेयकन में दिल्‍ली वि‍शेष पुलिस स्‍थापना संशोधन वि‍धेयक, केंद्रीय विश्‍वविद्यालय संधोधन वि‍धेयक 2014 शामिल रहल. कोयला खदान वि‍शेष प्रावधान वि‍धेयक 2014 समेत चार गो वि‍धेयक के राज्‍य सभा से मंजूरी मिलल बाकी बा.\nसारधा घोटाला में गिरफ्तार पश्चिम बंगाल के परिवहन आ खेल मंत्री मदन मित्रा के कोलकाता के एगो अदालत 16 दिसंबर ले सीबीआई का हिरासत में दे दिहले बिया. सुदीप्‍तो सेन के कानूनी सलाहकार नरेश बलोदियो के एही तारीख ले सीबीआई हिरासत में दिहल गइल बा. इन्हनी के काल्हु गिरफ्तार कइल गइल रहे. एह गिरफ्तारी का खिलाफ पश्चिम बंगाल के मुख्‍यमंत्री ममता बनर्जी धमकवले बाड़ी कि उनका पार्टी के सांसद एह मुद्दा पर संसद में विरोध जतइहें. राज्य में कई जगहा मदन मित्रा के गिरफ्तारी का विरोध में तृणमूल के लोग प्रदर्शन कइल.\nजम्‍मू-कश्‍मीर आ झारखंड विधानसभा चुनाव के चउथका दौर के वोटिंग अतवार का दिने डालल जाई. एह दौर में जम्मू कश्मीर के 18 गो निर्वाचन क्षेत्र आ झारखंड के 15 गो सीट ला मतदान करावल जाई.\nउत्‍तर प्रदेश में भारतीय जनता पार्टी के राज्‍य कार्यकारिणी के बइठक शनिचर का दिने विंध्याचल, मिर्जापुर में शुरू हो गइल. बइठक में सदस्‍यता अभियान आ साल 2017 में होखेवाला यूपी विधानसभा चुनाव खातिर जमीनी स्‍तर पर पार्टी मजबूत करे के मुद्दा छवले रहल.\nदेश के अनेके जगहा पर एह जाड़ा के पहिलका बरखा आ कुछ जगहा बरफबारी भइला का बाद हर जगहा जाड़ा पाला में बदले लागल बा.\nशनिचर का दिने बेंगलुरू पुलिस इस्‍लामिक स्‍टेट के ट्विटर अकाउंट चलावे के आरोपी मेहदी मसरूर के गिरफ्तार कर लिहलसि. पेशा से इंजीनियर ई आदमी बंगाल के रहे वाला ह आ बैंगलुरु में एगो कंपनी में नौकरी करत रहे. एकरा पर देशद्रोह के मुकदमा दर्ज भइल बा.\nकेन्द्र सरकार में संसदीय कार्य आ अल्पसंख्यक कल्याण राज्य मंत्री मुख्तार अब्बास नकवी आरोप लगवले बाड़न कि यूपी के अखिलेश यादव सरकार धर्मांतरण पर राजनीति करत बिया. कहलन कि राज्य सरकार एह मुद्दा पर कानून बनावे आ राजनीतिक बयानबाजी बंद करे.\nमुख्यमंत्री जीतन राम मांझी से बातचीत का बाद होमगार्ड जवान आपन हड़ताल खतम क दिहले. सरकार भरोसा दिहलसि कि ओह लोग के माँग पर सहानुभूति से विचार करी.\nबक्सर जिला के राजपुर थाना के कनेहरी गांव में सल्फास मिलल खाना खइला का चलते एक आदमी के मौत हो गइल आ दू गो औरत के हालत खराब बा.\nभोजपुर में एगो औरत के गोली मार के हत्या क दिहल गइल. ओह औरत के पहचान ना भइला का चलते कहल मुश्किल बा कि हत्या काहे भइल भा के कइल.\nकैमूर जिला के भगवानपुर थाना के भइसही गाँव में जमीन के झगड़ा का चलते भइल गोलीबारी में एक आदमी के मौत हो गइल.


भूँजा-महिमा: डॉ. जयकान्त सिंह 'जय'\nआज सनीचर ह आ लोक मान्यता बा कि सनीचर के भूँजा खइला से सनिदेव सांत रहेलें। एह से सनीचर के एको मुट्ठी भूँजा जरूर खाए के चाहीं।अइसे हम रोजे भूँजा खाइले। ई हमरा परिवार के पारंपरिक अल्पाहार बा। हमरा खूब इयाद बा। लरिकाईं में साँझ होखे का पहिले हमार ईआ हमरा से बाबा आ बाबूजी का लगे भूँजा आ ओकरा संगे- संगे नून, मरिचा आ पेआज जरूर भेज देस। जवना में मकई, चाउर, चिउरा, बूंट-चना, केराव, खेसारी आदि के भूँजा रहत रहे। कबो कबो महुओ भूँजा के जाए। अलग-अलग अनाज का भूँजा के अलग-अलग नांव होत रहे; जइसे- फूटहा, फरुही, लावा, ठूढ़ी, मुढ़ी, घुघुनी, खंसिआ, चिउरी, लाटा आदि। हमरा इहाँ त बजाप्ते अपना जमीन में एगो कानू परिवार के घोनसार बनवा दिहल रहे। पहिले उहे अनाज माँग के ले जाए लोग आ भूँजा भूँज के दे जाए लोग। गांव भर के लइकी-मेहरारू अनाज लेके जास आ भूँजा भूँज के ले जास अउर ओकरा बदला में घोनसार वाला कानू परिवार के भाड़ दे देस। हम त केतना गरीब परिवार के भूँजे फाँक के गुजर बसर करत देखले बानी। ओइसने लोग के मुँह से सुनले बानी जे ' घनेघना, कबो भूँजल चना, कबो उहो मना।' अभाव वाला परिवार में जब मेहरारू कवनो चीज के फरमाइश करऽ स त घर के मालिक भा मलकीनी मेहना मारस कि 'घर में भूँजल भांग ना आ बीबी पादस चिउड़ा'। एही भूँजा से जुड़ल एगो किस्सा मन पड़ गइल। कह देत बानी ना त भोरा जाएम।\nएगो गरीब परिवार के लरिका कमाए बाहर जात रहे। घर पर ओकर मतारी आ छोट बहिन रह गइल। बाहर जाके ऊ मर-मजूरी करे लागल। जवने कुछ आमद होखे ओह के बचाके घरे भेज देवे आ अपने जइसे-तइसे नून, मरिचा आ भूँजा-फुटहा खाके दिन गुजार देवे। घरे ओकर माई-बहिन बूझऽ स जे अपने खूब ठाठ से कमात-खात होई आ हमनीं ई थोड़-ढ़ेर पइसा भेज देत होई। जब ऊ लरिका बहरा से घरे आइल त ओकर मतारी पुछलस- 'ए बबुआ, ओजा तूं काथी खात रलऽ ह?' एह पर ऊ बोलल- ' का कहीं माई, मजूरी बहुते कम मिलत रहे। जवन जोगा के घरे भेज देत रहीं आ अपने नून, मरिचा आ फुटहा पर दिन काट लेत रहीं।' एतना सुनते ओकर मतारी कोहना के बोलल- ' ए लरपूत्ता के तीन तीन सवाद- नून मरिचा फूटहा आ हमनी माई-बेटी खीर-पूड़ी पर जीहीं चाहे मरीं।' एह तरह से भूँजा अभाव के अहार ह आ भरला के अल्पाहार। एगो आउर किस्सा मन पड़ गइल त सुनिए लीं सभे।\nजब देस आजाद हो गइल आ जिमदार लोग के जिमदारी छिना गइल त ओह लोग हालत दिन पर दिन लचरे लागल। एगो जिमदार के दिन अइसन लचरल कि फूटहो दूलम हो गइल। बाकिर सुदिन के सेवक दुर्दिन में अपना मालिक के छोड़ के कहीं ना गइल। हरमेस अपना मालिक के सेवा-टहल में लागले रहत रहे। जब ओकरा भूख लागे त अगल बगल के सुनावे खातिर घर के केवाड़ी बन क के जोर जोर से बोले - ' कवना चीज के भूँजवा खाईं? चना के खाईं कि बेदाम के खाईं आ कि मकई के खाईं? अच्छा आज चाउरे-चिउड़ा के भूंजा खा के रह जा तानी।' एक दिन जिमदार साहेब सुनलें त उनका ताजुब भइल कि घर में कवनो अनाज बा ना, आ ई एतना तरह के भूँजा केंवाड़ी बन क के खाता। ऊ ऊपर के जंगला से झाँक के देखलें त सोच में पड़ गइलें कि ई त खेयाले में ई सब खाता। अब ऊ अगिला दिन आपन केवाड़ी बन क के जोर-जोर से कहे लगलें कि खीर-पूड़ी आ आलू दम खा लीं कि घीव से बघारल रहर के दाल, बासमती चाउर के भात आ तरकारी- अँचार खा लीं कि पुअवे खा के रह जाईं। ई सुनके नोकरवो जंगला से झाँक के देखे गइल कि हम त अगल-बगल के सुनावे खातिर झूठे भूंजा खाए के बात कहिले आ एने मालिक हमरा चूपे सब पर-पकवान खा रहल बाड़ें। ऊ देखऽता कि मालिको के हाल हमरे वाला बा। ऊ आँखि के लोर पोछत केवाड़ी खोल के बोलल- मालिक रउरो? एह पर मालिक बोललें कि रे बुड़बक, जदि झूठे खाए के हल्ला करेके बा त भूँजा काहे? पुआ पकवान काहे ना?'\nएह तरह से भूँजा के सम्बन्ध लोक साहित्य आ संस्कृति से खूब बा। भूँजा के लेके तरह तरह के लोकोक्ति, सुक्ति, दोहा , किस्सा सुने के मिलेला। भूँजल चना के चबा के खाए का चलते ओकरा के चबेना कहल जाला। कबीरदास सभका के सचेत करत कहले - ' खलक चबेना काल का, कुछ मुख में कुछ गोद। ' प्रेमचन्द अपना 'दंड' कहानी में लिखले कि ' मुकदमे वाले वही सत्तू चबेना खाते और दोपहरी उसी की छांह में काटते थे।' हरि भटनागर अपना ' सीपो सीपो ' कहानी में लिखलें कि ' मरघिल्ले ने न चबेना खाया और न पानी पिया।'\nइहाँ भूँजा के प्रयोग ओह अर्थ में नइखे होखे जात जवना अर्थ में एक बेर एगो टोला अझुराइल रहे। खेल-खेल में लइकन का आपुस में टेना-मेनी भइल आ रगड़ से अइसन लुत्ती लहकल कि टोला-टोला का बीचे लहोक के रूप ले लिहलस आ दूनों टोला के लोग एक दोसरा के देख लेवे आ भूँजा भूँज देवे पर उतारु हो गइल रहस। लोक में भूँजा सब्द के कई अर्थ में प्रयोग होला। इहाँ भूँजा के मुख्यार्थ बा अनाज के भूँज के खाए वाला सामग्री। पहिले गाँव में एकरा खातिर बड़ा उतजोग होखे। कानू परिवार के अपना भा दोसरा के जमीन में घुनसार (घोनसार) बनावे के पड़े। टाट-पलानी छवावे के पड़े।गाछ-बिरीछ, झाड़-झखांड़ भा बाँस के सुखल लकड़ी-पत्ता के एकट्ठा क के गाँज बना के राखे के पड़े। पानी-बरसात से बचावे के पड़े। देसी बालू, चलउनी, खोरनी वगैरह के जोगाड़ करे के पड़े। अड़ोस-पड़ोस से आगी मंगाकर घोनसार झोंक खातिर आगी तइयार करेके पड़े। घोनसार झोंकाता, एकर सूचना घरे-घरे पहुंचावे के पड़े। टोला भर के बहिन-बेटी सब अपना-अपना घर से दउरी, दउरा आ चगेंली में अगल-अगल तरह के अनाज लेके पहुँचऽ स। जे पहिले आवे ओकरा अनाज भूँजे के पहिले मोका मिले। एही में रगड़-झगड़ हो जाए। कबो कबो झोंटा-झोंटी के नौवत आ जाए त समझदार अकिला फुआ भा चाची-आजी समझा-बुझा के झगड़ा फरिआवे लोग। ओह घोनसार में परिवार, टोला आ गांवे ना नातेदारियो के कथा-कहानी होखे। एकरा घर में सास-पतोह में झोंटा-झोंटी होता? केकर पतोह सलहथ आइल बिआ। केकर पतोह कान भा लंगर बिआ। केकर पतोह जवार भर में टप बिआ। केकर मरद अपना मेहर के खूब मानेला। केकर बिआह तय हो गइल आ केकर बिआह कट गइल आदि आदि। अदोबदो के सतुआनी आ खिचड़ी के अनाज भूँजे खातिर झोंएं-झांए होखे। एक बेर एगो प्रवचन में गोंसाई जी कथा कहत रहस कि 'एक बेर एक जगे कम्पिटीशन होत रहे कि जे सबसे लमहर झूठ बोली, ओकरा पुरस्कार दिआई। त सभे अपना-अपना हिसाब से आपन झूठ के अनुभव बतावल। ओही में एक आदमी कहल कि ' हम आवत रहनीं ह त रास्ता में एगो घोनसार में ढ़ेर मेहरारू भूँजा भूँजत रहल ह लोग आ सभे चूप रहल ह। केहू केहू से बोलत ना रहल ह।' जज एही आदमी के सबसे लमहर झूठ बोले वाला बताके पुरस्कार देत कहलें- 'ई संसार के सबसे लमहर झूठ इहे बा कि मेहरारू लोग भूँजा भूँजे खातिर घोनसार में एकट्ठा होखे आ आपुस में बतिआवे ना। ई हो नइखे सकत।' एह तरह से भूँजा आ घोनसार से जुड़ल ढ़ेर कथा-कहानी बा। बाकिर गवें-गवें अब ई सब कम होत जाता। हर नगर-सहर में भूँजा के दुकान खुल गइल बा। मरद लोग खुदे भूँजा भूँज के बेच रहल बा। किसिम-किसिम का अनाज के किसिम-किसिम के ढंग से तइयार कइल भूँजा। सादा भूँजा। बनावल भूँजा।\nआईं अब एह भूँजा के सामाजिक, दार्शनिक आ चिकित्सा से जुड़ल मोल-महातम पर बिचार कइल जाव। भूँजा भूँजे आ खाए में सामुहिकता के भाव होला। ई लमहर सफर के साथी ह। भूँजा फाँकत-चबावत बतिआवत रहीं । पते ना चली कि सफर कब पूरा हो गइल। जब समय ना कटत होखे त भूँजा लेके बइठ जाईं आ गलचउर चालू कर दीं फेर देखीं एकर कमाल। भूँजा खाए घरी कवनो क्षेत्रीय, राष्ट्रीय भा अन्तर्राष्ट्रीय मुद्दा पर चर्चा होखे लागी त बात कहाँ से कहाँ पहुंच जाई। ई समाजिकता बढ़ावे का संगे-संगे गरीबी आ अभाव में भूख मिटावे के बड़ साधन होला। ई आपुस के उंच-नीच, आपन-गैर, बड़-छोट, अमीर-गरीब आदि के भेदभाव मिटा देला। सभे एकरा के एके संगे बइठ के खा लेवेला। ई हीन भावना के खतम कर देवेला। कुछ लोग जे भीतर सतुआ खाके ओठ पर घीव मलत निकलेला जे हम हई चीज खाके आवत बानी। भूँजा एह बनावटी आ देखावटी मुखौटानुमा जिनगी जीए से मुक्ति दिलावेला। भूँजा में हर तरह के मोट-मेंही आ सस्ता-महंगा अनाज एके संगे मिलल-जुलल रहेला जवन सभका के हर तरह के भेदभाव मिटा के आपुस में मिलजुल के जीए-रहे के सीख देला। ई मिलावट से अछूता होला आ खाए वाला के मिलावटी आ बनावटी दुनिया से परहेज करे के सीखावेला। एकरा के सामूहिक रूप से बाँट के खाइल जाला। जवना से आदमी में सामूहिकता के भाव जागेला। ई अल्पाहार के ऊ रूप ह जवन आदमी के लोकबद्ध करेला। ई सांच कहीं त लोकतांत्रिक आ अन्नपूर्णाधर्मी आहार ह।\nसबसे बड़ बात ई बा कि भूँजा जल्दी खराब ना होखे। ई बरतन के अभाव में खदोना में, अखबार पर, गमछा पर, अंजुरी आ मुट्ठी, फांड़ा, घोघी, अँचरा आदि में लेके खाइल जा सकेला। ई बहुत दिन ले रह सकेला। मेहरइला पर फेर से गरमो कइल जा सकेला। ई एगो अइसन दार्शनिक बोध करावेला जवन बड़-बड़ साधु-महात्मा ना करा सकस। अनाज भूँजा गइला पर दोबारा जाम ना सके। जवन ई दर्शन प्रस्तुत करेला कि जे आदमी अपना मन आ चित् के ज्ञान-भक्ति का आगी में भूँज देला ऊ आवागमन का झंझट से मुक्ति पा लेवेला।\nअतने ना एकरा के लेके कई गो बैदकी आ डॉक्टरी खोज भइल बा। भूँजा खइला से मुँह के कल्ला आ दाँत मजबूत होला। पेट के आँत साफ रहेला। पेट में गैस आ एसीडिटी ना बने देवे। दाँत आ आँत के मजबूती से आदमी के माथ ठीक तरे काम करेला। जवना से आदमी तनाव से दूर रहेला। रक्त के संचार ठीक रहला से ब्लड प्रेसर आ हार्ट के बेमारी ना होखे। एह से बेमतलब के दवा-बीरो में पइसा खरच ना होखे। गरीब-मजदूर इहे खाके स्वस्थ रहेलें। भूंजल चना एह लोग के बेदाम आ भूंजल महुआ एह लोग के किसमिस ह। इहे खाके ई लोग अखाड़ा में काजू-किसमिस खाके पहलवान बनल लोग के धोबिया पाट लगा देला।\nएने डॉक्टर बतावेला कि भूँजल चना में कार्बोहाइड्रेट, प्रोटीन, कैल्शियम, आयरन आ फास्फोरस, विटामिन मिलेला। हर होस्पीटल में डायटिशियन लोग आहार में भूँजा के सम्मिलित करे के राय देला। एकरा से देह में रोग से लड़े जुगुत प्रतिरोधक क्षमता के इजाफा होला। ई हर मौसम में लिहल जा सकेला। बेर बेर पेसाब होखे के समस्या भइला पर भूँजल चना के संगे मिलल-जुलल भूंजा खाए के चाहीं। एकरा से आदमी कबज आ नबज दूनों आंवक में रहेला। भूँजल चना खइला से कुष्ट रोग ठीक होला। चना में फास्फोरस होला जवन होमोग्लोबीन बढ़ावेला। किडनी में बढ़ल नीमक के घटावेला। भूँजल चना देह का ग्लूकोज के सोख लेवेला। जवना से मधुमेह के रोग से मुक्ति मिलेला। रात में भूँजल चना के चबा के गरम दूध पिअला से सांस नली के बेमारी दूर होला। चेहरा पर चमक आ जाला। देह के मेटाबॉलिज्म बढ़ेला आ मोटापा कम होला। एकर फाइबर पाचन क्रिया के ठीक करेला आ कबज नियरा ना फटके। भूँजल चना में होला बिटामिन बी-6जवना से यादास्त बढ़ जाला आ दिमाग दुरुस्त होके सही दिसा में काम करेला। फास्फोरस दाँत के मजबूत करेला आ एकर कैल्शियम हड्डी के मजबूत बनावेला। खून के कमी दूर हो जाला। गुड़ आ भूँजल चना से प्रोटीन मिलेला। मसल्स पावर बढ़ेला। चना में जिंको होला जवना के सेवन से देह आ चेहरा पर चमक आ जाला। एकर पोटैशियम हार्ट अटैक से बचावेला। एकर आयरन एनीमिया से बचावे में मददगार साबित होला। एह तरह से भूँजा खाए के अनेक फायदा बा।\nहमरा समझ से आदमी भूँजा खाइल तबे से चालू कर देले होई जब ऊ जंगल में पेड़-पौधा , नदी-झरना, पर्वत-पहाड़ सहित अहिंसक-हिंसक जनावरन के बीच प्राकृतिक जीवन जीअत होई। जंगल में दहकत दावानल में जब अन्न के दाना जर-भून जात होई आ ओकरा सोन्हाई के सवाद आदमी का मिलल होई। काहे कि भूँजा-सतुआ के चर्चा भारतीय साहित्यन में खूब मिलेला।\nसांच पूछीं त आपन भारत आदि काल से प्रकृति पूजक आ खेती-किसानी संस्कृति के जीए वाला उत्सव धर्मी देस रहल बा। इहाँ बरमहल परब-तीज-तेवहार मनत रहेला आ ओह सब के सम्बन्ध कवनो ना कवनो रूप से प्रकृति, पेड़-पौधा, नदी-परबत, पवन-पावक, खेती-किसानी से उपजल फसल से मिलत आनंद-उत्साह आ मौसम के बदलाव-प्रभाव से होला। हमनी किहाँ पहिले रबी के फसल फागुन के अंत आ चढ़त चइत के आसपास तइयार हो जात रहे। जब से आदमी प्रकृति का संगे जादे छेड़छाड़ करे लागल तब से फसल तइयार होखे के समय आगे बढ़त चल गइल। खैर, हमनीं किहाँ नया साल के सिरी गनेस चइत महीना से होला आ फागुने से मौसमी उमंग-उत्साह मन-मिजाज के रंगीन बना देला। फागुन आवत-आवत पेड़-पौधा में नया-नया पत्ता, रंग-बिरंग के फूल आ तरह-तरह के फर-फल लागे लागेला। रबी फसल के बाढ़ देख के प्रकृति पूजक खेतिहर समाज के मन-मिजाज झूम उठेला आ ओकरा कंठ से फाग के राग निकसे लागेला। जवन इहाँ के सांस्कृतिक पक्ष के उजागर करेला। फागुन का पुनवांसी के सामुहिक रूप से फाग गावाला आ होली मनावल जाला। एकरा के बैदिक काल में ' वासंती नवसस्येष्टि पर्व ' कहल जात रहे। एकरा के ' शारदेय नवसस्येष्टि पर्व ' भी लोग कहत रहे। लोक में एकरा के नवाखानी, नवाखाई आ नवासी ग्रहण भी कहल जाला। माघ मास के बसंत पंचमी के दिने से फगुआ पर्व के सिरी गनेस हो जाला। रात में फगुआ के ताल ठोकाला। फाग के राग करेजा के आग आ मन के भाग जगा देला। अब हई देखीं, हमरा भूँजा मतलब भूनल अन्न के बारे में कहे के रहे आ कहाँ से कहाँ बात बहक गइल। खैर, गवें-गवें हमहूं पटरी पर आइए जाएब।\nहम बहुत दिन से एह बात पर सोचत रहीं कि फागुन के पुनवांसी के मनावे वाला परब के होली काहे कहल जाला। त बहुत बाद में पता चलल कि फगुआ भा होली के एक दिन पहिले सम्हत में रबी फसल; जइसे - गेहूं, जौ, चना आदि के डांठ-छिलका सहित झोंकारल-भूँजल जाला, ओकरे छिलका के होलिका आ ओकरा भीतर का दाना के\nहोलक (प्रह्लाद) कहल जाला। छिलका रूपी होलिका जर-झोंकर जाले आ दाना रूपी प्रह्लाद बचा लिहल जालें। जवना के सेवन कइला से कफ, पीत आ बात के दोस सम होला। आयुर्वेद के अनुसार बसंत में होलक मतलब नवका अन्न के भूँज के खइला से कफ, पीत आ बात के दोस सम होखेला। एकरे के संस्कृत में कहल बा- ' वासन्तीय नवसस्येष्टि होलकोत्सव।' मतलब साल के पहिल महीना आरंभ होखे के पहिले भूँजा मतलब भूनन होलक मतलब अन्न खाए के पुरान परम्परा बा। जवना से भूँजा के महिमा उजागर होता। भारतीय साहित्य में साफ-साफ लिखल बा कि घास-फूस यानि तिनका के आग में भूँजल अधपाकल फली वाला अनाज (शमीधान्य) के 'होलक' चाहे 'होला' कहल जाला, जवना के खइला से कफ, पीत, बात, चर्बी, थकान सब का दोसन के समन होला।\n' अर्द्धपक्वशमीधान्यैस्तृणभ्रष्टैश्च होलक: होलकोऽल्पानिलो मेदकफदोषश्रमापह:। '\nबाकिर भूँजल 'होलक' मतलब 'भूँजा' के अकेले खाइल पाप ह। एह से मिल-बाँट के खाए के चाहीं-' केवलाघो भवति केवलादी।'\nएह तरह से इहाँ भूँजे खाके नया साल में हमनीं डेग धरेनीं आ आपन मंगल करेनीं।


जइसन खोजलऽ हो कुटुम्ब, तइसन पवलऽ हो कुटुम्ब : बतंगड़ – 32 – Anjoria\nजइसन खोजलऽ हो कुटुम्ब, तइसन पवलऽ हो कुटुम्ब : बतंगड़ – 32\nअप्रैल 1, 2017 जइसन खोजलऽ हो कुटुम्ब, तइसन पवलऽ हो कुटुम्ब, बतंगड़\nअबहीं चुनाव में हार के दरद कमो ना भइल रहे कि मोदी के राजनीति के तिरशूल आ के करेजा में धँसि गइल. आहो नइखे निकल पावत, आ निकले त केहु सुनहू वाला नइखे. अबले जवना राजनीति का राहे चलत रहुवे लोग त बुझत रहुवे कि राजनीति एही राहे चलत रही आ ओह लोग के सत्ता बरकरार रही. बाकिर राजनीति अइसन करवट बदललसि कि पूरा उघार क दिहलसि. लोकतंत्र में बहुमत के राज चलेला बाकिर हमनी का देश में बहुमत के अइसन छिन्न भिन्न क दीहल रहुवे कि एहिजा अल्पमतियने के शासन चलत रहुवे. हिन्दुस्तान के सबले बड़का जमात के दलित, पिछड़ा, अगड़ा में टुकड़ा टुकड़ा कइलो से सन्तोष ना रहल त कबो असहिष्णुता का बहाने त कबो आजादी का नाम प आपन बढ़त बनवले राखे के कुचक्र चलावल जात रहुवे. कुछ चुनिन्दा पत्रकार, कुछ चुनिन्दा लोग सत्ता के चाबी अपना हाथ में पकड़ले बइठल रहला के गुमान में आ गइल रहुवे, एह लोग के इचिको अनेसा ना रहल कि कबो अइसनो हो जाई कि ई लोग एकदमे अकेला पड़ जाई.\nएक जमाना में जइसन हनक इन्दिरा गाँधी के बन गइल रहल ओहू से बरियार हनक मोदी के बन गइल बा. मीडिया पर आपन कब्जा बनवले ई पत्रकार लोग सपनो में ना सोचले रहुवे कि कबो देश के सत्ता एह लोग के अनदेखा करत जनता से सीधा संवाद बना लेबे में सफल हो जाई. आ जब सत्ता आ जनता का बीच सीधा संवाद बन जाव त बीचवनियन के धंधा चउपट होखहीं के रहल. पिछला सरकारन में राष्ट्रपति, प्रधानमंत्री का साथे विदेशी दौरा प मौज मस्ती करे वाला एह पत्रकारन के अब अपना भा अपना कंपनी का खरचा प विदेश जाए के पड़त बा. दलाली आ ब्लैकमेलिंग से आपन खेवा खरचा निकाले वाला एह पत्रकारन का चलते पूरा पत्रकार जमात के छवि खराब हो गइल रहल. एह कींचकाँच में कायदा के पत्रकारिता करेवालन के कवनो पूछ ना रहि गइल रहल. ई लोग त अतनो कहे लायक ना रहल कि –\nसंगही खेलनी, संगही पढ़नी संगही कइनी छलछंदर.\nहम चोन्हर साठो ना पवनी, तू पवलऽ पचहत्तर.\nका भईया, तोहरा चाहीं आ हमरा ना चाहीं ?\nकवनो राजपरिवार में जनमले बिना राजगद्दी पा जाए वाला मोदी अगर राजपरिवारन के आ ओकरा दलालन के हिकारत के नजर से देखत बाड़न, त शिकायत करे के मुँह केकर बा ? बाकिर मोदी में सबले बडका खासियत बा कि अपना राजनीतिक विरोधियन के फेरू से पनपे नइखन देत. एह लोग के सबले बड़हन समस्या बा कि मोदी वाड्रा, नेशनल हेराल्ड, आगस्ता वेस्टलैंड, चारा घोटाला, आमदनी से बेसी के हैसियत वगैरह सगरी मामिला के लटका के छोड़ दिहले बाड़न. ओह दिसाईं कुछ करीतन त एह लोग के मौका मिलित रोए आ जनता के सहानुभूति बिटोरे के. बाकि अबहीं उहो नइखे मिल पावत. हिन्दुत्व के सबले प्रखर प्रतीक योगी आदित्यनाथ के यूपी के सीएम बना के अइसन दाँव चलि दीहलन कि कुछ कहते नइखे बनत. हिन्दू उभार के ताकत देखि कुछ बोलहूं के हिम्मत नइखे होत. सबले साँसत में ओह लोग के जान पड़ गइल बा जे हिन्दूवन के अपना राज्य में दोयम दर्जा के नागरिक बना दिहले बा. जेकरा राज्य में हिन्दू सरस्वती पूजा ना कर सकसु, दुर्गा पूजा, मूर्ति विसर्जन वगैरह के त बातो छोड़ दीं, जहाँ अपना परिजन के दाहसंस्कारो कइला प रोक लगा दीहल बा. कब्रिस्तान आ शमशान के एगो छोट इशारा एह राजनीति प जवन कयामत ढा दिहलसि ओकरा के देखत अब ई लोग अपनहूं केसरिया चोला धरे लागल बा. बूचड़खाना का खिलाफ कार्रवाई होखे लागल त पता चलल कि सौ में निनान्बे गो लगे कवनो लाइसेन्से परमिट ना रहल. आजु एह राजनीति के ठकुआ मरले बा त चौकन्ना रहला के जरुरत बा. सभे लागल होखीहें कवनो षडयंत्र रचे में. पिछला बेर लिखले रहीं कि एते प सुल्तान है, मत चूको चौहान. आ अब कहत बानी कि चौकन्ना रहला के जरुरत बा. जवन आ जइसन एका बनल बा ओकरा के केहु तूड़ ना पावे अइसनका सीमेट लगा के रखे के बा.\nखस्सी के माई कहिया ले खरजिउतिया मनाई : बतंगड़ – 33\n2 thoughts on “जइसन खोजलऽ हो कुटुम्ब, तइसन पवलऽ हो कुटुम्ब : बतंगड़ – 32”\nअप्रैल 3, 2017 को 1:49 पूर्वाह्न पर\nएक बेर http://www.cartoondhun.com खोल के देख लिहीं। नया लुक के साथे-साथे राउर अँजोरिया के लिंक भी शेयर कर दिहले बानी।\nअप्रैल 2, 2017 को 10:30 पूर्वाह्न पर\nबतकुच्चने नियन राउर बतंगड़ो आवता। बोलीं त एक से बढ़िके एक।\nमूल्यवान आ मनोरंजक। असरदार व्यंग्य।


खबर भोजपुरी में (शनिचर, 31 जनवरी 2015) – टटका खबर\n(शुक, 30 जनवरी के खबर)\nकांग्रेस के बड़ आ पुरान नेता अउर पिछला चुनाव से कुछ दिन पहिले ले केन्द्र में पर्यावरण मंत्री रहल जयंती नटराजन आजु पार्टी छोड़ दिहली. सोनिया गाँधी के भेजल एगो लमहर चिट्ठी में ऊ बतवले बाड़ी कि उनकर परिवार चार पीढ़ी से कांग्रेस का संगे रहल तबहियों पता ना कवना अपराध खातिर उनकर सगरी जिनिगी बरबाद क दिहल गइल. बतवले बाड़ी कि के तरह हर फैसला में राहुल गाँधी आपन निर्देश देत रहलें आ सगरी बदनामी जयन्ती के झेले के पड़त रहल. जयन्ती नटराजन के एह खुलासा का बाद कांग्रेस सन्न रह गइल बिया काहे कि अबकी कवनो बड़का नेता सोझे राहुल गाँधी पर हमला बोलले बा.\nसिपाही विद्रोह के पहिला नायक मंगल पाण्डेय के जयंती पर बलिया में हाफ मैराथन, गोष्ठी आ सांस्कृतिक कार्यक्रमन के आयोजन कइल गइल. मंगल पाण्डेय के जनमभूमि नगवां में दिन भर जलसा के माहौल रहल.\nरसड़ा विधायक उमाशंकर सिंह के विधायकी छिनइला का खिलाफ आजु उनकर समर्थक रसड़ा में प्रदर्शन कइले, बाजार बंद करा दिहले आ सरकार के पुतला फूंकले. कई जगहा चक्को जाम कइल लोग.\nआरा के अदालत में हाल ही में भइल विस्फोट का मामिला में सुराग खोजत बिहार पुलिस आजु बलिया के शिवपुर दियर में छापा मरलस. पुलिस के तलाश बम धमाका करे वाली मेहरारू के अउरी साथियन के रहल बाकिर ओकरा कुछ भेंटाइल ना.\nमिर्जापुर के जमालपुर इलाका में मठना डुमरी रोड पर ट्रैक्टर से कचरा के दू गो बचवन के – तेरह बरीस के सुमन, आठ बरीस के शिवम – मौत हो गइल आ एगो छह बरीस के लइका बहुते घवाहिल हो गइल. ट्रैक्टर चलावे वाला के पकड़ के लोग जम के धुनाई कइल.\n13 फरवरी से गाजीपुर में सेना भर्ती रैली के अनुमति प्रशासन दे दिहलसि. रैली 13 से 18 फरवरी ले चली आ पीजी कालेज के खेल मैदान में करावल जाई. 13 तारीख के जौनपुर के, 14 आ 15 के गाजीपुर के, 16 तारीख के बलिया के, 17 तारीख के गोरखपुर के आ 18 फरवरी के मिर्जापुर के नवहियन के भरती होखी.\nआस्ट्रेलिया में होखत एकदिना क्रिकेट के तिकोनिया सीरीज के अपना आखिरी मैच में इंगलैण्ड से हार के भारत बाहर हो गइल. भारत एह सीरीज में आपन तीनो के तीनो मैच हार गइल. अब इंगलैण्ड आ आस्ट्रेलिया का बीच फाइनल मुकाबला होखी.\nकोल इण्डिया में दस फीसदी हिस्सेदारी के विनिवेश करे में सरकार सफल रहल आ एहसे सरकार के करीब 22 हजार करोड़ रुपिया मिल जाई. शुक का दिने शेयर बाजार में जम के मुनाफावसूली भइल आ सेंसेक्स 499 अंक टूट के बंद भइल. निफ्टीओ में 143 अंक के गिरावट दर्ज भइल.\nपाकिस्तान के सिंध में शुक का दिने नमाज का बाद एगो शिया मस्जिद में भइल बम धमाका से नाहियो त तीन दर्जन लोग के मौत हो गइल. इस्लामी आतंकवादियन में सुन्नी मुसलमान भरल बाड़े आ ऊ गैर मुसलमानन पर हमला त करबे करेलें शियो लोग पर हमला करे के एको मौका ना छोड़सु.\nविदेश मंत्री सुषमा स्वराज शनिचर का दिने तीन दिन के दौरा खातिर चीन रवाना होखीहें. ओहिजा उनका रूस-भारत-चीन के तीनतरफा बइठक में शामिल होखे के बा.\nमौजूदा चैम्पियन दिल्ली वेबराइर्ड्स के शुक का दिने मेजर ध्यानचंद नेशनल स्टेडियम दिल्ली में खेलल हॉकी इंडिया लीग के मैच में जेपी पंजाब वॉरियर्स 3-1 से हरा दिहलसि.\nउन्नाव पुलिस लाईन से सैकड़न कंकाल से भरल बोरियन के मिलला का बाद सनसनी फइल गइल बा. हालही में एहिजे नदी में उतराइल मिलल रहुवे.\nसारधा घोटाला में सीबीआई के सोझा आखिरकार आजु तृणमूल कांग्रेेस के महासचिव आ देश के रेल मंत्री रहल मुकुल रॉय पूछताछ खातिर हाजिर होइए गइलन.\nबिहार में पटना आ अगल बगल के इलाका में मौसम साफ बा. यूपी में घाम निकलला का बावजूद जाड़ के प्रकोप बनल बा.\nकई दिन से चलल आवत तेजी का बाद आजु शेयर बाजार के शुरुआती कारोबार में बड़हन गिरावट देखे के मिलल बा आ सेंसेक्स करीब चार सौ अंक गिर चुकल बा.\nTags: News in Bhojpuri, खबर भोजपुरी में, जयन्ती नटराजन, टटका खबर


Jio के एगो अउर धमाका! 30 दिन वाला सस्ता प्लान लॉन्च - खबर भोजपुरी\nJio के एगो अउर धमाका! 30 दिन वाला सस्ता प्लान लॉन्च\nरोज मिली 1.5GB डेटा-कॉलिंग\nभारत के सबसे बड़हन दूरसंचार ऑपरेटर Jio एगो अउर शानदार प्लान लॉन्च कइले बा। कंपनी के ई प्लान 259 रुपया के बा। ई कंपनी के calendar month validity (कैलेंडर मंथ वैलिडिटी) प्लान बा। खास बात ई बा कि ई प्लान पूरा एक महीना, यानी 30 दिन के वैलिडिटी के साथ आवत बा। प्लान में यूजर्स के भरपूर डेटा अउर अनलिमिटेड कॉलिंग जइसन सुविधा के लाभ मिलत बा।\nJio 259 Rupees prepaid plan\nरिलायंस जियो के ई प्लान ग्राहकों के रोज 1.5 जीबी डेटा ऑफर करत बा। प्लान में आपके 30 दिन के वैलिडिटी देहल जात बा। ए तरे कुल हाई स्पीड डेटा 45 जीबी हो जात बा। एमें आपके अनलिमिटेड कॉलिंग अउर रोज 100 SMS भी देहल जा रहल बा। एकरे अलावा, जियो ऐप्स के मुफ्त सब्सक्रिप्शनो देहल जात बा।\n2328310cookie-checkJio के एगो अउर धमाका! 30 दिन वाला सस्ता प्लान लॉन्चyes\n“किलकारी” मोबाइल ऐप राख रहल बा गर्भवती महिला आ बच्चन के सेहत के ख्याल


नीलिमा सिंह अपना "ठोक देब" फिलिम के शूटिंग पूरऽवली – Anjoria\nअबले रउवा सभे मरद विलेन त खूब देखले होखब बाकिर औरत विलेन कमे देखे के मिलेला. अब भोजपुरी फिलिम “ठोक देब” में एगो विलेन बन के परदा पर आइल नीलिमा सिंह अपना प्रभावशाली किरदार से जइसन दहशत पसारत बाड़ी से देखे जोग बा.\nसिनेमा भोजपुरी आ छोटको परदा पर नीलिमा सिंह के उनका सशक्त अभिनय खातिर जानल जाला आ एह फिलिम के देख रउवो मानब उनका अभिनय कौशल के.\nनीलिमा सिंह के मजगर काम देख रउवो कहब कि “वाह! सभकर हवा निकाल दिहलि”. फिलिम जल्दिए रिलीज होखे वाली बिया.


चिठी लिखल केहु सही कइल केहू … – Anjoria\nAug 19, 2013 भोजपुरी, लस्टम पस्टम\nसबेरे सबेरे राम चेला बतवले कि ठठपाल पांड़े के दुअरा पर मार लोग बिटोराइल बा आ पंचइती हो रहल बा. बाबा तुहूं चलऽ. बात का बा? लस्टमानंद सवचले. रामभरोसे बतवले कि ठठपाल के बेटिया भकजोगनी के केहु लभ लेटर लिखले बा ओह पर फेंकू के बेटा गुडुआ के दस्तखत बा आ ऊ कहऽता कि ऊ त सही कइलहीं नइखे.\nत के कइले बा? गुडुआ कहऽता कि पप्पू कइले बाड़े. एही पर झोंझ लागल बा. बाबा चप्पल चटकावत ठठपाल के दुअरा जा चंहुपले. ओहिजा के नजारा दोसरे रहे. पता लागल कि दुअरा पर चिठी गिरल रहे आ पांड़े उठा लिहले, भगजोगनी के हाथ ना लागल. अब ओहपर गुडुआ के सही रहे त उहे धराइल आ जब पांड़े घघोटले त गुडुआ कहऽ ता कि उ नइखे सही कइले. हम पढ़े लिखे से फरका रहेनी त चिठी काहे लिखब?\nपांड़े चिलइले, त ई के लिखले बा ? तोहार परान गुडु!\nना ई हम नइखी कइले. ई सही त पप्पू कइलें हँ. अपना दिल के अरमान पूरा करे खातिर चिठी लिखले आ हमरा नांव से सही क दिहले. अइसन लेटर लिखल हमार पालिसी ना ह.\nएकरा बाद पप्पू धरइले. पांड़े चटकन उठवले लेकिन रोकि लिहले. कहले का रे अपने चिठी लिखेले आ बेचारा गुडुआ के नांव से सही क दे ले?\nपप्पू डेरा गइल कि अब त पिटाई होई. लगलस घिघियाये, ना ए पंडी जी, चिठिया त हमही लिखनी लेकिन सही हमरा सामने गुडु कइले. अब पप्पू के लोग मार-मार कइले बा आ गुडु मोका देखि के भाग चलल. बाद में भगजोगनी गुड्डु से बोले से इंकार क दिहलस, कि जब चिठिये नइखऽ लिखले त बातचीत कइसन. अब गुडु सफाई दे तारे भगजोगिनी से कि ‘परेम असली बा चिठी नकली होला से का होई!’ अरे पिटइला के डर से नीमन नीमन लोग भाग चलेला.\nबाबा लस्टमानंद ई सब देखि के कहले ई त लइका हउवन सँ. इहे हाल अपना देस के सांसदो लोग के बा. कई दर्जन सांसद ओबामा के चिठी लिखल कि मोदी जी के वीजा ना दिहल जाउ. अब ऊ चिठिया पकड़ा गइल त एक जाना सांसद कहऽतारे कि, हो, ई त हमार सही ना ह। अपना देश के माननीय सांसद लोग ना जाने काहे अमरीका के आगे घिघियाता ? लाजो नइखे लागत. एक जाना कहऽतारे कि चिठी त लिखाइल ह पर सही नइखी कइले. दोसर कहऽता कि हमरा सामने सही कइले बाड़े. चिठी पकड़इला पर त नीमन नीमन लोग मुकर जाला कि हमार ना ह. अब यदि गुडुआ मुकर गइल त का भइल?\n3 thought on “चिठी लिखल केहु सही कइल केहू …”\nkrishna singh sisodiya ,SISWAN DIST.SIWAM says:\nRAWAR PHONE. NO.KA HAWE\nKekar phone number khojat baani Krishna jI?


बतकुच्चन – २३ – Anjoria\nबतकुच्चन – २३\nअगस्त 18, 2011 बतकुच्चन\nभोजपुरी में एगो कहाउत कहल जाला कि जबरा मारबो करे आ रोवहू ना देव. कुछ कुछ इहे हाल हो गइल बा देश के. सरकार में शामिल लोग हर तरह के करम कुकरम करे में लागल बा बाकिर केहू के ओकरा खिलाफ मुँह नइखे खोले देत. बाबा रामदेव अइसन कोशिश कइलन त तमाम सरकारी मशीनरी उनुका आ उनुका सहयोगियन का खिलाफ खड़ा हो गइल बा आ ओह लोग के पुरनका खाता खतियान खोल खोल के खोजल जा रहल बा कि कहवाँ का गड़बड़ी बा आ एकरा में केकरा के फँसावल जा सकेला. दोसरा तरह से कहीं त सरकार चाहत बिया कि लोग मुँह पर जाबी लगा लेव. अब ई मत पूछीं कि जाबी का कहाला ? बैलन के जब दौनी में लगावल जाला त ओकनी का मुँह पर एगो कटोरी लेखा जाली बान्ह दिहल जाला जेहसे कि ऊ कुछ खा ना सके. कुछ कुछ वइसने जाबी सरकार लोगन का मुँह पर बान्हल चाहत बिया बाकिर एह खातिर कि लोग का मुँह से बकार ना फूटे. केहू कुछ कह ना पावे सरकार का खिलाफ. संसद के सत्र चल रहल बा आ मनमोहन सिंह चाहत बाड़न कि विरोधी दल का मुँह पर जाबी बान्ह दिहल जाव कि ऊ लोग संसद में उनुका से कवनो सवाल ना पूछ पावे. अन्ना हजारे का मुँह पर जाबी लगावे के कोशिश अलगे चल रहल बा. उनुका के अनशनो करे के छूट नइखे दिहल जात. पुरनका जमाना में जइसे ब्रिटिश हुकूमत गाँधी बाबा के अनशन से डेरात रहुवे कुछ वइसने हाल हो गइल बा सरकार के अन्ना का बारे में. करोड़ो के साम्राज्य सम्हारे वाला बाबा रामदेव के सम्हारल त आसान रहल बाकिर करोड़न दिल पर राज करे वाला अन्ना के सम्हारल ओतने मुश्किल होखे जा रहल बा काहे कि ना त अन्ना का लगे करोड़ो के संपत्ति बा, ना स्विस बैंक में खाता, ना कवनो घपला घोटाला में हाथ. अब अइसनका अन्ना के कइसे सम्हारल जाव इहे चिन्ता सरकार के खइले जात बा. जहिया ले ई बतकुच्चन रउरा सोझा आई तहिया ले बहुत कुछ हो चुकल होखी बाकिर ओकर हम कवनो अन्दाजा नइखी लगा सकत. जब होई तब देखल जाई. अबहीं त बस अतने कहल चाहब कि जवना काम से मुँहे करीखा लागे के अनेसा होखे ओकरा से होखल आमदनी करिया धन कहाले. ओकरा के लाल पियर गेँहूवन वगैरह रंग के ना बतावल जा सके.


श्रीराम मन्दिर का खिलाफ शूकर पूत-पूतनियन के नया टूलकिट – टटका खबर\nJun 15, 2021 श्री अयोध्या धाम, श्रीराम मन्दिर, हिन्दू हित\nहिन्दुत्व विरोधी शूकर पूत-पूतनियन एगो नया टूलकिट का हिसाब से बयान बके में लाग गइल बाड़ें. पहिले त हर संभव कोशिश कइलें कि कवनो तरह श्रीअयोध्या धाम में हिन्दुवन के भगवान आ हिन्दुस्तान के ऐतिहासिक पुरुष श्रीराम के मन्दिर ना बन पावे. एह खातिर कांग्रेस आ ओकरा साथे मिल के चलत यूपीए सरकार त भगवान श्रीराम के होखहीं पर सवाल उठावत रहलें. कांग्रेस के बड़का बड़का वकील अदालतन में श्रीराम मन्दिर का खिलाफ लड़ाई लड़लें आ एह सब का बावजूद जब फैसला श्रीराम मन्दिर का पक्ष में आ गइल तब से ई शूकर पूत-पूतनिया कवनो ना कवनो बहाने मन्दिर निर्माण का राह में बाधा खड़ा करे के कोशिश करत गइलें.\nएहमें से कवनो कबो मन्दिर निर्माण का काम में ना त कवनो सहजोग दिहलें ना कवनो चन्दा. बाकिर एह शूकरन के ओह चन्दा के हिसाब जरुर चाहीं. एहनिए के सोचत श्रीराममन्दिर के निर्माण खातिर गैर सरकारी संस्था बनावल गइल. ना त सरकार खुदही एकर निर्माण करवा सकत रहुवे जइसे कि श्रीसोमनाथ मन्दिर के निर्माण करवले रहुवे. ओहू बेरा इस्लामी मानसिकता वाला जवाहर लाल श्रीसोमनाथ मन्दिर का खिलाफ रहलें.\nसवाल उठत बा कि हिन्दुवन के चंदा से हिंदुवन के मन्दिर बने के हिसाब गैर हिन्दू काहें माँगत बाड़ें. कबो ई कवनो मस्जिद भा चर्च के संपतियन के हिसाब मंगले बाड़ें ?\nदोसर जेकरा तीन पुश्त से मजहब के कवनो पता नइखे उहो लोग अब श्रीराम भक्त बन के श्रीराम का काम में रोड़ा अटकावत बाड़ें.\nबाकिर ई सब बस एही चलते हो रहल बा कि हिन्दू एकजुट नइखन. ऊ बहुते ओह लोगन के बयानबाजी का बहकावा में आ जालें जिनकर नाम सुने में त हिन्दू लागेला बाकिर ऊ हिन्दू होलें ना. केजरीवाल, सिंह, गाँधी, तिवारी वगैरह के उपनाम रखले बहुते नेता असल में ईसाई हउवें. हिन्दुवन के एह तरह से बहकावल जा चुकल बा कि ऊ कबो कवनो चाँद मियाँ के पूजा करे लागेलें त कबो ओह सूफी का दरगाह पर चादर चढ़ावे चहुँप जालें जवन पृथ्वीराज चौहान के गिरफ्तार करवावे के साजिश में शामिल रहुवे, जवन हजारन हिन्दूवन के कतल करववलसि, जवन संजोगिता के नंगा कर के मुस्लिम सिपाहियन का सोझा फेंकवा दिहलसि. अउर त अउर हर हिन्दू विरोधी नेता के गोल में एगो बड़हन संख्या में हिन्दू शामिल रहेलें.\nदुख के बात इहो बा कि अब देश के पीएम नरेन्द्र मोदी महात्मा बने का फेर में हिन्दू हित से आँख मोड़ लिहले बाड़ें. ना त बंगाल में हिन्दूवन के जीवन नरक बनावे वाली सरकार चलत ना रहीत.\nश्रीराम मन्दिर के चन्दा पर सवाल उठावे वाला लोग के जबाब सप्रमाण देत निर्माण में लागल संस्था कहले बिया कि सगरी भुगतान ऑनलाइन खाता में कइल जाला. कवनो जमीन के खरीद में कवनो तरह के घोटाला के आरोप हिन्दू जनमानस के बहकावे खातिर कइल जा रहल बा.\nजाने जोग इहो बा कि संजय सिंह नाम के आदमी हिन्दू ना होके कबीर पंथी ह. ओकरा के कबो हिन्दू हित के काम भा बात करत नइखे देखल सुनल गइल. राहुल आ प्रियंका के तीन पुश्त में कवनो हिन्दू ना मिली. ना त फिरोज हिन्दू रहलन ना राजीव, आ सवाल त जवाहरो पर उठेला जवन खुदही अपना के इस्लामी मानसिकता बाला होखे के बात कहले रहुवे.


बिरहा गायक बलेस्सर, जे मायावती से लेके आडवाणी तक पर गइलें गाना - Namaste Lucknow\nबात कहे खातिन गीत-गवनई बहुत पाहिले से बहुत बढ़िया तरीका मानल जात रहल हिय. ओह समय में गा के कहले क एगो तरीका रहे बिरहा. जब टीबी एतना जोर ना पकड़ले रहे. फोन की जगह लोगन के घरे में तार वाला रिसीवर रहे. लोग समय देके फोन करे. आज मतिन ना कि कब्बो बाज गईल. त वोह समय में मनोरंजन क जवन कला समाज में रहलीन सो ओकरा में बिरहा सबसे बढ़िया मानल जाय. अस्सी नब्बे में दुगो नाव बहुत प्रचलित रहे—बलेस्सर आउर रामदेव क. उनहन लोगन की बाद वोयिसन बिरहा क जोड़ी ना बनल. इ दूनो जाने में सामाजिक बदलाव क चुटकी लेत बात करे में ढेर नाम रहे बलेस्सर क.बलेस्सर बिरहा में अईसन नाम रहलन जेकर गायन सूने खातिन शौखीन लोग बीस कोस पैदल चल जाय. ओकर कारन इ रहे की उ कवनो बात के बहुत चुटीला तरीके से कहें. उनके गवले क शुरुआते रहे—-अई रई रई रई रई…..राजनीति से लेके सामाजिक बदलाव तक की विषय पर गवले हवें. मायावती के लेके कुछ अईसन गा दिहले रहलन की बहुत बवाल हो गईल रहे. बाबरी मस्जिद पर गवलन की- ‘फिरका परस्ती वाली बस्ती बसाई न जायेगी, मंदिर बनी लेकिन मस्जिद गिराई न जायेगी, आडवाणी वाली भाषा पढ़ाई न जायेगी’.\nउ पहिले गांव की बियाह आउर बरत-उपवास क गीत गावें. फिर गाँव की घटना पर गावे लगलन. उनकर इ बात गांव के लोगन के जबुन लागे लागल. त उ उहाँ से निकल के थोड़ी दूर बस गईले. लेकिन गावल ना छोड़लन. जब उनकर गावल पहिचान पावे लागल त कुछ अपनी दोस्तन की कहले पर पहिले उ सोशलिस्ट पार्टी खातीन गवलन, फिर कवनो लाल सलाम वाला की चक्कर में पड़ के ओकरा संग्हे हो गईलन. फिर त उनकर कवनो दल ना बचल. कहीं भीड़ जुटावे क जरुरत रहे त नेता उनके बोलवा लेवें. इ कुल की बिच्चा में सबसे बड़हर काम उ इ कईलन की आपन लेखन चालू रखलन. अपना अनुभव से गउलन कि- ‘मोर पिया एम.पी.एमेले से बड़का, दिल्ली लखनउवा में ओही क डंका, अरे बोट बदल देला बोटर क बक्शा.’ एतना गवले की बाद उ अचानक से चुहल करे लगें- ‘समधिनिया क पेट जईसे इंडिया क गेट…/ समधिनिया क बेलना झूठ बोलेला….’\nउ व्यंग में गवलन कि- ‘दुशमन मिले सबेरे लेकिन मतलबी यार ना मिलें, हिटलरशाही मिले मगर मिलीजुली सरकार ना मिले. मरदा एक ही मिले हिजड़ा कई हजार ना मिले.’ लोगबाग़ उनकर गाना सुन के ढेर गंभीर हो जाय, एकरा पहिले उ शुररु कय देवें- ‘अखिया बता रही हैं, लूटी कहीं गयी हैं…..’ उनकर इ गाना आर्केस्ट्रा की संग्हे खूब मशहूर भयल रहे.\nउनकर एगो अईसन गाना रहे जवान सबसे ज्यादा गावल गईल होई.–‘जबसे लईकी लोग साईकिल चलावे लगलीं, तबसे आगे क डंडा ख़तम हो गईल.’ ओह सदी में भोजपुरी गाना सुने वाला लोगन के इ गाना खूब सुने के मिले. चट्टी-चौराहा से लेके सवारी गाड़ी तक में खूब बजे. तब हालत इ रहे की दस-बीस किलोमीटर में चले वाली जीप-मिनी बस में बलेस्सर क बिरहा बजे. चलावे वाला से लेके सवारी तक आनंद लेवें. तब बिरहा मनोरंजन की संग्हे रसूख क पहिचान रहे. जनता शादी/विवह/तिलक/ छठिहार मूर आदि में खूब गवावे.


शास्त्री जी के सादगी के अनगिनत कहानी बा.\nशास्त्री जी भोजपुरिया माटी के लाल रहीं. उहां के जनम मोगलसराय में भइल रहे अउर पढ़ाई बनारस में. एक दिन उहां के भारत के परधानमंतरी बननी.\nLast Updated: October 2, 2020, 6:23 PM IST\nलाल बहादुर शास्त्री जइसन नेक अउर निक नेता देश में ना भइले. नामी गिरामी पतरकार कुलदीप नैयर जी शास्त्री जी के प्रेस सलाहकार रहीं. कुलदीप जी के शास्त्री जी के परछाहीं कहल जातs रहे. जब शास्त्री जी के ताशकंद में प्राण छूटल रहे तs कुलदीपो जी उनके संगे रहीं. कुलदीप जी उनका बारे में बहुत कुछ लिखले बानी. कुलदीप जी कहनाम रहे कि शास्त्री जी जइसन सादगी वला नेता ना ओह घरी रहन ना आज बाड़न. गोविंद वल्लभ पंत के बाद शास्त्री जी गृहमंतरी बनल रहीं. शास्त्री जी के गृहमंत्रालय के भार मिलल तs उहां के पंतजी के टाइम के कुल्ह औफिसरन के बदल दिहनी. लेकिन प्रेस सलाहकार अउर डराइभर उहे रखनी. एह से कुलदीप जी हरमेसा शास्त्री जी के अदब मानत रहीं. शास्त्री जी भोजपुरिया माटी के लाल रहीं. उहां के जनम मोगलसराय में भइल रहे अउर पढ़ाई बनारस में. एक दिन उहां के भारत के परधानमंतरी बननी.\nरोड के किनारा जब शास्त्री जी पियले ऊख के रस\nएक बेर कुलदीप जी शास्त्री जी संगे कार में बइठ के कुतुबमिनार गइल रहीं. उहवां से लौटत घरी रास्ता में शास्त्री जी एक जगे ऊख के रस बेचात देखले. खांटी भोजपुरिया शास्त्री जी लइकाईं में केल्हुआडी के खूब आनंद उठवले रहन. शास्त्री जी, कुलदीप जी से पूछले, ऊख के रस पीयेके बा ? कुलदीप जी जब हुकांरी भरले तs शास्त्री जी कार रोकवा के उतर गइले. इशारा से कुलदीपो जी के उतरे के कहले. दूनो अदमी ऊख के ठेला भीरी पहुंचले. तीन गिलास रस के मंगाहट भइल. शास्त्री जी पहिला गिलास कुलदीप जी के देले, फेन अपने लेले. एकरा बाद शास्त्री जी ठेला वला के कह के एक गिलास कार डराइभर के भेजवा देले. ई देख के कुलदीप जी चिहाइल रह गइले. देश के गृहमंत्री रोड के किनारा खाड़ा होके के ऊख के रस पीयता अउर डराइभर कार में बइठ से माजा से रसविभेर भइल बा. कुलदीप जी, लिखले बाड़े, शास्त्री जी ओह घरी गृहमंत्री रहीं. उ चहिते तs कतना अफसर लोग ऊख के रस ले हाजिर हो जाइत. ना कुछुओ तs एक बोली पs ठेले वला रस लेके दउरल आइत. लेकिन शास्त्री जी अइसन कुछुओ ना कइले. उ खुदे ठेला भिरी चल गइले. आज के समय में का अइसन हो सकेला ?\nजब बेटा चढ़ले सरकारी कार पs तs देवे के परल किराया\nशास्त्री जी सरकारी सुविधा के निजी फैदा उठावे के खिलाफ रहीं. जब उहां के प्रधानमंतरी रहीं तs चढ़े खातिर एम्पाला शेवरले कार मिलल रहे. ओह घरी अइसन नामी कार पs चढ़ल बहुत शान के बात मानल जात रहे. लेकिन शास्त्री जी सरकारी काम के अलावे एह कार के इस्तेमाल ना करत रहीं. एक दिन शास्त्री घरे रहीं. कार हाता में खाड़ा रहे. ई देख के उनकर लइका सुनील शास्त्री जी कार लेके कहीं चल गइले. जब उ लौवटले तs शास्त्री जी अनराज हो गइले. डराइभर के बोला के कहले, रजिस्ट में लिखs कि कार अतना से अतना किलोमीटर निजी काम खातिर चलल. फेन अपना मेहरारू ललिता जी के बलवले अउर कहले कि जतना किलोमीटर कार चलल बा ओकर सरकारी किराया जोड़ के पइसा सरकारी खाता में जमा करा देस. जब ले पइसा जामा ना भइल शास्त्री जी उहां से उठले ना.\nजब शास्त्री जी मरले तs बैंक में ना रहे रोपेया\nकुलदीप जी लिखले बाड़े. शास्त्री जी के गुजरला के बाद जब ऊ ताशकंद से भारत आइले तs कांग्रेस अधयछ कामराज उनका के बोलवले. कामराज बड़हन नेता रहन अउर शास्त्री जी के हाल जनत रहन. उ कुलदीप जी से पूछले, का कुछ रोपेया कौड़ी बा कि जवना से शास्त्री जी के परिवार के खर्ची चल जाव ? कांग्रेस में ई बात मशहूर रहे कि अगर शास्त्री जी के कवनो बात जाने के होखे तs कुलदीप जी से बात करs. कुलदीज जी कहले, बैंक में जवन पइसा बा उ नामे मातर के बा. ओह से घर के खार्चा ना चली. ओह घरी कामराज के चलती रहे. कामराज सरकार के कहले कि अइसन कानून बने जेकरा से पहिले के परधानमंतरी के रहे के घर अउर कुछ पइसा मिल जाए. एकरा बाद कानून बनल तs शास्त्री जी परिवार के कुछ सहारा मिल गइल.\nजब शास्त्री पइसा कमावे खातिर अखबार में लिखले लेख\nकांग्रेस अधयछ कामराज के कहला पर कांग्रेस के सभ उमिरदार मंतरी लोग पद छोड़ देले रहन. शास्त्री जी के भी मंतरी पद से हटे के पड़ल रहे. एक दिन कुलदीप जी शास्त्री जी के घरे पहुंचले तs देखले कि सब कोठरी अन्हारे बा. कुलदीप जी खोजत खाजत शास्त्री जी भी पहुंचले तs पूछले की ई अन्हार काहे कइले बानी. तs शास्त्री जी कहले, अब मंत्री नइखीं तs कइसे बिजली के बिल जमा कर पाइब. एह से बत्ती बोता के रखले बानी. कुलदीप जी के मोताबिक, एह घरी सांसद के रूप में शास्त्री जी के 500 रोपेया महीना मिलत रहे. कुलदीप जी शास्त्री जी के सलाह देले कि अगर रउआ अखबार में लेख लिखब तs कुछ पइसा भेंटा जाई. शास्त्री भले संस्कृत में डिगरी लेले रहीं लेकिव उहां के अंगरेजियो बहुत बेजोड़ रहे. एकरा बाद शास्त्री जी, हिंदुस्तान टाइम्स, द हिंदू, अमृत बाजार पत्रिका में लेख लिखे लगनी. जवना से उनकर कुछ आमदनी बढ़ गइल. शास्त्री जी के सादगी के अनगिनत कहानी बा. उहां के भले आज दुनिया में नइखीं लेकिन उहां के नाम हरमेसा अमर रही.


सतीश प्रसाद सिन्हा जी के निधन – Anjoria\nकविता खबर साहित्य\nसतीश प्रसाद सिन्हा जी के निधन\nअप्रैल 15, 2021 गीत, नवगीत, भोजपुरी, सतीश प्रसाद सिन्हा\nभोजपुरी गीत नवगीत के बरियार हस्ताक्षर सुप्रसिद्ध साहित्यकार सतीश प्रसाद सिन्हा जी के निधन के खबर पा के मन बहुते दुखी हो गइल.\nसतीश प्रसाद सिन्हा जी के जनम 1 जून 1938 के आरा, भोजपुर में भइल रहे. पटना उच्च न्यायालय में सचिव के पद प रहनी. भोजपुरी आ हिंदी में लगातार लिखत रहनी.\nअपना प्रिय साहित्यकार के लोर भरल श्रद्धांजलि देत परोस रहल बानी सतीश जी के लिखल कविता. ई उहाँ के भेज पइतीं ओकरा पहिलहीं उहाँ के जिनिगी से हरला के खबर पा के मन टूट गइल.\nसतीश प्रसाद सिन्हा\nगीत लिखीं, नवगीत लिखीं\nहारल मन में जीत लिखीं.\nहतिया कइ के छूट गइल\nजे तिरिया के\nबेशरमी से लूट गइल\nओकर करिया करनी\nकरूआ तीत लिखीं.\nघर कतना हर साल\nबाढ़ में डूब गइल\nराहत के चरचा\nकागज पर खूब भइल.\nलिखीं आजु सभ,\nपीड़ा भरल अतीत लिखीं.\nकेहू के बा चिंता\nअपना गद्दी के\nभाषाई चउहद्दी के.\nजात-धरम के केहू\nरोटी सेंक रहल\nसीधा जन पर केहू\nफंदा फेंक रहल.\nराजनीति के कुटिल\nनीति के रीत लिखीं.\nआतंकी बारूद छिपल\nराहगीर के मउअत के\nसभकर जिनिगी आजु\nभइल विपरीत लिखीं.\nकुसुमांचल, अंबेदकर पथ, बेली रोड, पटना- 800014\n(सँझवत पत्रिका के अंक7से)\nभोजपुरी संगम, गोरखपुर के 134 वीं बइठकी


आजु सोमार का दिने प्रधानमंत्री नरेन्द्र मोदी वाराणसी में दू गो नेशनल हाईवे आ बन्दरगाह के उद्घाटन करीहें.\nएह दुनु हाईवेज के लम्बाई 34 किलोमीटर बा आ एहनी पर 1572 करोड़ रुपिया का खरच भइल बा. बाबतपुर हवाई अड्डा के वाराणसी से जोड़त हाईवे जौनपुर, सुल्तानपुर होत लखनऊ ले जाई. हरहुआ में बनल फ्लाईओवर आ तरना में बनल सड़क उपरी पुल से वाराणसी से बाबतपुर आवे जाए में लागे वाला समय में बचत होखी जवना से पर्यटकन का साथही आमो जनता के सहूलियत होखी. साथही एह मार्ग पर छोट आ मझिला उद्योगने के बढ़न्ती होखे के उमेद बा. एह से रोजगारो में बढ़न्ती होखी आ इलाका के आर्थिक हालात सुधारे में मदद होखी.\nविश्वबैंक के सहयोग से इनलैन्ड वाटरवेज अथारिटी ऑफ इण्डिया के गंगा नदी पर बने वाला चार गो बहुउद्देशीय बन्दगाहन में से पहिलका वाराणसी में बनावल गइल बा. बाकी तीन गो बन्दगाह साहिबगंज, हल्दिया, आ गाजीपुर में बनावल जा रहल बा.


बिहार के खबर, अतवार 21 अगस्त का दिने – टटका खबर\nबिहार के खबर, अतवार 21 अगस्त का दिने\nबिहार सरकार माध्यमिक शिक्षा मजबूत करे खातिर राज्य में पन्द्रह हजार नया माध्यमिक स्कूल खोले के फैसला कइले बिया. रिटायर्ड होखे वाला शिक्षकन के फेर दू साल खातिर संविदा पर राखल जाई.\nबिहार में मार्च का पहिले डेढ़ लाख शिक्षकन के बहाली कर लिहल जाई.\nबाढ़ के हालात अबहियो खराबे बा. मधुबनी का मधेपुर प्रखंड में तीन सौ घर पानी में डूबल. कोसी आ भुतही बलान के उफनाइल जारी. दरभंगा के कुशेश्वर स्थान में बाढ़ के पानी घुसल. गोपालगंज में गंडक नदी के तेज कटाव. भागलपुर के गोपालपुर, बिहपुर, इस्लामपुर, सुल्तानगंज, सबौर, गौड़ाडीह प्रखंड में बाढ़ के हालात खराब.\nअपना पार्टी के बिहार प्रदेश इकाई के उद्घाटन करे आइल अमर सिंह काल्हु अन्ना हजारे आ नीतीश का खिलाफ बहुते कुछ कहलन. अन्ना हजारे का आन्दोलन से देश में संकट बढ़ जाई आ नीतीश का चलते साम्प्रदायिकता.\nकेन्द्र सरकार बिहार के पन्द्रह गो जिला के देश के बहुते गरीब जिलन का सूची में डललसि. एहन के नाम बा अररिया, दरभंगा, गया, जमुई, कटिहार, लखिसराय, मधुबनी, मुंगेर, मुजफ्फरपुर, नवादा, पुर्णिया, समस्तीपुर, शिवहर, सुपौल, आ वैशाली. अब एह जिला के बीपीएल परिवारन के सस्ता दर पर राशन मिलल करी.\nवामपंथी रुझान वाला इतिहासकार प्रोफेसर रामशरण शर्मा के काल्हु पटना के एगो निजी अस्पताल में निधन हो गइल जहाँ उनुका के चार दिन पहिले भरती करावल गइल रहे.\nआजु जन्माष्टमी ह जवना खातिर धूमधाम से तइयारी चल रहल बा. मंदिर में आजु भजन कीर्तन के खास इन्तजाम कइल गइल बा.\nपूर्वी चंपारण के कोतवा थाना के बेलवा आ बंगरा गाँव का बीच राजमार्ग अठाईस पर एगो ट्रक का चपेटा में आ के दू गो साइकिल सवार कचार के मर गइले.\nगोपालगंज के हथुआ प्रखंड के जिगना जगरनाथ पंचायत के मुखिया आ पंचायत सचिव पर मुकदमा दर्ज भइल बा.\nपूर्वी चंपारण के लखनौता गाँव में बिजली के तार टूट के गिरला से एक आदमी के मौत हो गइल बा.\nरोहतास जिला में बेसी दाम पर खाद बेचे वाला चार गो विक्रेता के लाइसेंस रद्द कर दिहल गइल बा.\nसिवान जिला के नौतन प्रखंड के रहीमपुर गाँव के एकही परिवार के तीन गो लड़िकी के मौत कवनो अनजान बेमारी से हो गइल बा. गाँव में चिकित्सकन के टीम भेजल गइल बा.


नायक ना खलनायक हईं … – Anjoria\nहाथ-पैर सलामत रहे त परदा पर हीरो के कूट-पीट के केहु विलेन बन जाव. लेकिन जब विलेन अपंग होखे आ एकरा बावजूद हीरो के मन में दहशत पैदा हो जाव तब नू भइल असल खलनायकी ! गिरीश शर्मा एगो अइसने विलेन बाड़न जे परदा पर उतरते शो लूट ले जालें. लमहर-चाकर कद-काठी वाला गिरीश शर्मा बने के त हीरोओ बन जइतन बाकिर उनुकर तमन्ना रहे कि लोग उनुका के परदा पर हीरो के पीटत आ पिटात देखसु. आ उनुकर ई तमन्ना पूराइयो गइल.\nफिल्म “प्यार करेंगे पल-पल” से शुरू उनुकर सफ़र 40 पड़ाव का बाद दीपक सावंत के आवेवाली फिल्म “गंगादेवी” ले आ पहुंचल बा. अब ले दर्जनों फिल्मन में काम कर चुकल गिरीश शर्मा के “मल्लयुद्ध” रिलीज होखे वाली बा, त “धमाल कइलस राजा” आ “काली” ले शूटिंग एह घरी जोर पर बा. “भीमा” आ “गंगादेवी” में अपंग बाकिर खूंखार खलनायक बनल गिरीश शर्मा के एगो अउरी तमन्ना ईहो बा कि लोग उनुका के भोजपुरिया मोगेम्बो का रूप में जानसु. माने कि जल्दिये मोगेम्बो के तकिया कलाम बदले वाला बा … “मोगेम्बो खुश भईल”\n(स्रोत : स्पेस क्रियेटिव मीडिया)


बबुआ जी वोटवा मांगेले खटिया बिछाई के बाति के बतंगड़ – 8) – Anjoria\nबबुआ जी वोटवा मांगेले खटिया बिछाई के बाति के बतंगड़ – 8)\nनवम्बर 19, 2016 बाति के बतंगड़\nराजनीति में खटिया के महत्व हमेशा से रहल बा बाकिर अबकी यूपी का चुनाव में ई शान से सामने आइल बा. अपना विरोधी के खटिया खड़ा करे का फेर में बबुआ जी जगहे-जगह खटिया बिछवले जात बाड़न आ लोग जे बा कि ना से खटिया पर बइठ के उनुकर भाषण सुनत बा. देवरिया में भाषण सुनला का बाद लोग खटियो उठा ले भागल. पता ना नुकसान केकर भइल आ कि इहो जीरो लॉस वाला मामिला हो के रहि गइल. बाकिर बाद का मीटिंगन में आयोजक चालाक निकललें आ खटिया के बान्ह के राख दिहलन.\nपीके के खाट पर चिन्तन वाला प्रोग्राम चाय पर चर्चा जइसन अनूठा बा, एकरा के केहु नकार ना सके. अब मजाक करे वाला भलही कहत रहि जाव कि बहस विचार करे वाला संसद में सूतल मिले वाला नेता खटिया पर बइठ के बतकही कइल चाहत बा, बाकिर जेकरा खटिया भेंटा गइल से त मगन बा कि अरबो-खरबों तूट लेबे वाला गोल से कम से कम एगो खटिया त भेटा गइल. एह जाड़ा में उहो अब गा सकेला कि सरकाई लेव खटिया जाड़ा लगे हए.\nअब सोचल जाव कि पीके बाबू के एकर आइडिया कइसे मिलल कि ओह आदमी के खटिया पर ले अइलें जेकरा पता ना मालूम बा कि ना कि खटिया ना बोले, ओरचनवा काहे बोलेला. हालांकि एह गीत के अगिला लाइन में एकर जवाबो मिल जाला कि कवना कारण से ओरचनवा बोले लागेला. जाने के त हम इहो जानत बानी कि कुछ लोग अब ओरचनवे लेखा बोले लागी. बाति के बतंगड़ बनि जाई. एह से हमार काम त आसान हो जाई मगर हम इचिको ना चाहब कि बतंगड़ करे के मौका केहू दोसरा के मिल जाव.\nसाठा तब पाठा वाला कहावत के साँच करत पचासा छूवत उमिर में नवही नेता कहाए वाला एह बबुआजी के पता ना खटिया का बारे में जानकारी कतना बा. हो सकेला कि खाट आ खटिया के फरक मालूम होखे बाकिर खचिया आ मचिया के फरक ना बता पइहें. पीके बाबू बिहार में लागू भइल नशाबन्दी के पहिलहीं से बाहर बाड़न आ बिहार सरकार के करोड़ो रुपिया गटक गइला का बादो बिहार के कतना भा का दिहलन से शायदे केहु बता पाई. अब एह बाति से हमरा कवनो लेना देना नइखे. हम त आजु खटिये का बहाने राजनीति के कुछ नीति पर चरचा कइल चाहत बानी.\nखटिया खाट होखो भा बँसखट बाकिर ओकर पाटी मजबूत होखल जरुरी होला. राजनीति के एह खटिया के पाटी ओकर विचार धारा होले. ओही विचारधारा के फ्रेम वर्क पर खटिया बीनल जाले. पहिले के खटिया त मूंज के सुतरी से बीनात रहुवे बाकिर नरियर भा प्लास्टिको के रसरी से बुनाइल खटिया मिलल करेले. पइसा वाला लोग नेवार के खटिया बनवा लेला. हालांकि नेवार के खटिया ऊ आनन्द ना देव जवन सूतरी से बीनल खटिया दे देले. एगो बड़का कारण होला कि नेवार वाला खटिया में ओरचन ना होखे आ बिना ओरचन वाली खटिया पर त कवनो सुकन्यो के मौजूदगी बेरस हो जाई. सुकन्या त वइसहीं एगो नाम बना लीहल गइल काहे कि ओह बेचारी लड़की के नाम लीहल बतावल गैर कानूनी काम हो जाई. हालांकि मीडिया के कुछ महारथनियन के नाम एही चलते अधिका भइल कि ऊ आतंकी हमलन का दौरान अपना चैनल से सजीव प्रसारण क के आतंकियन ले सूचना चहुँपावत रहली.\nओरचन ढील भइला का चलते बात तनिका बहक गइल. हम बतावत रहीं की विचारधारा के पाटी पर कई गो सूतरियन के गूंथ के खटिया बीनाला. सोशल इंजिनियरिंग के परिकल्पना त बहुते बाद में आइल. खटिया में ई पहिले से मौजूद बा. सूतरियन के बीनावट अइसन होखेला कि समतल रहो. उबड़ खाबड़ रही त ओहपर नींद आवे में दिक्कत होखी. अलग बाति बा कि टूटटाट घर टपकत खटियो टूट, पीय के बाँह उसीसवाँ सूख के लूट. खटिया बिना ओरचन के हा होले आ बाति जे बा कि अतना लमर गइल कि अब तय फ्रेम से बाहर हो गइल. से ओरचन के चरचा अगिला हफ्ता. तबले ओरचन का कमी से बनल अरुणांचल के देखीं सुनी सभे.\nसबले नीमन ठठपाल (बाति के बतंगड़-7)


टटका खबर, शनिचर, ३ जुलाई – Anjoria\nजुलाई 3, 2010 news in bhojpuri, टटका खबर, भोजपुरी समाचार\nदिल्ली एयरपोर्ट के तीसरका टर्मिनल के उद्घाटन भइल\nप्रधानमंत्री आ सोनिया गाँधी मिल के आजु दिल्ली के इन्दिरा गाँधी अन्तर्राष्ट्रीय हवाई अड्डा के तीसरका टर्मिनलन के उद्घाटन कइल लोग. एह टर्मिनल के बन गइला का बाद ई हवाई अड्डा दुनिया के पाँचवा सबले बड़ हवाई अड्डा बन गइल. एहिजा से साल में साढ़े तीन करोड़ लोग के सेवा दिहल जा सकेला. ९५ गो इमिग्रेशन काउन्टर बा.\nसेना के मिली नेत्र\nरक्षा अनुसंधान संगठन डीआरडीओ एगो अइसन मानव रहित विमान विकसित कइले बा जवना से आतंकवादियन आ देश का भीतर के उत्पातियन से निबटल जा सकेला. ई टोही विमान होखी जवना के नाम नेत्र दिहल गइल बा आ ई अंतरा कोना में लुकाइल उत्पातियन के खबर दे सकेला. बतावल जा ता कि एकरा के जल्दिये सेना में शामिल कर लिहल जाई.\nकोचिंग के धंधेबाजन के धंधा खराब कइल जाई\nकेन्द्रीय मानव संसाधन विभाग इंजीनियरिंग के एडमिशन में बारहवीं के अंक के ७० फीसदी वजन दे के बाकी ३० फिसदी खातिर एप्टीच्यूड टेस्ट लिहल जाई. हर प्रतिभागी तीन बेर ई टेस्ट दे सकी आ सबसे बेसी मिलल अंक जोड़ल जाई. कहल जात बा कि एह उपाय का बाद कोचिंग के धंधेबाजन पर रोक लाग सकी. एह से पूरा देश के विद्यार्थियन के फायदा चहुँपी खास कर तब जब पूरा देश में विज्ञान आ गणित के पाठ्यक्रम एक हो जाई. अगिला सत्र से सब जगहा एके पाठ्यक्रम पढ़ावल जाई.\nनिजी स्कूलन के फेर से आपन निबंधन करावे पड़ी\nयूपी सरकार राज्य के निजी स्कूलन के मनमानी पर रोक लगावे के तइयारी में बिया. अब कवनो स्कूल बचवन के बा ओकनी के अभिभावकन के प्रवेश परीक्षा भा इन्टरव्यू ना ले पाई. प्रवेश का नाम पर भारी भरकम डोनेशन लिहला पर रोक लगा दिहल गइल बा. तीन साल के भीतर सगरी स्कूलन के मानक का अनुसार जमीन, भवन, छात्र शिक्षक अणुपात, लाइब्रेरी, खेल के मैदान, चहारदीवारी वगैरह पूरा कर लेबे के पड़ी. बिना मान्यता मिलले स्कूल चलावे वालन के एक लाख रुपिया जुर्मान देबे के पड़ी.\nमाई के आँख निकाल ले गइले सँ चोर\nदेश के ५१ सिद्ध पीठन में से एगो रजरप्पा के माँ छिन्नमस्तिका मेंदिर में बियफे के रात में चोर घुस के माई के मूर्ति तूड़ के उनकर ६५ किलो के चाँदी के कवच आ सोना से बनल आँख निकाल ले गइले सँ. सबेरे जब पता लागल त पूरा इलाका के घेराबंदी कर लिहल गइल बा आ संदेह का आधार पर दू गो आदमी के गिरफ्तार कर लिहल गइल बा. बाकिर ओकनी से कवनो सुराग नइखे मिलल. कहल जाला कि ई मन्दिर छह हजार साल पहिले बनल रहे. कुछ लोग कहेले कि विश्वकर्मा खुद एकरा के बनवले रहले.\nभाजपा जदयू के रिगवलसि\nभाजपा के बिहार प्रभारी अनंत कुमार काल्हु अहमदाबाद में गुजरात कार्यकारिणी का बईठक में शामिल भइले आ ओहिजा नरेन्द्र मोदी के नेवता दिहले कि रउरा बिहार में भाजपा के चुनाव प्रचार करे जरुर आईं. राउर जरुरत बा ओहिजा. मंच पर जब अनंत कुमार ई बात कहलन त अरुण जेटली समेत भाजपा के कई गो नेता मौजूद रहले. एह खबर पर कड़ा आपत्ति दर्ज करावत जदयू के शिवानन्द तिवारी कहले कि पता ना काहे भाजपा अइसन हरकत करत बिया. ओकरा अगर दिल्ली में शासन करे के बा त अपना गठबन्हन के साथियन के भरोसा में ले के चले के पड़ी. अकेले त ऊ सत्ता पावे से रहल.\nनेता तीन तरह के होले\nएगो का पाछा भीड़ चलेले, दोसरका भीड़ देख के आगे आगे चले लागेला, आ तीसरका का बारे में पता ना चले कि भीड़ ओकरा पाछा चलत बिया कि ओकर पीछा करत बिया. अइसनके कुछ भाजपो कर रहल बिया. पाँच तारीख के होखेवाला भारत बन्द के आह्वान वामपंथी आ गैर भाजपा दल कइले बाड़े. अब भाजपा ओह बंद के नेता बनल चाहत बिया आ ओकर अध्यक्ष नितिन गडकरी सामने से मोर्चा सम्हाले के बात कहले बाड़े. पहिले भाजपा अंतर्द्वन्द्व से गुजरत रहे बाकिर संघ के निर्देश का बाद मैदान में कूद पड़ल बिया.\nकाश्मीर में कर्फ्यू लागले बा\nअलगाववादियन का उकसवला पर काश्मीर के कई जगहन पर सुरक्षा बल आ प्रदर्शनकारियन का बीच झड़प चल रहल बा. काल्हु का झड़प में तीन गो पुलिस कर्मी समेत एक दर्जन लोग घवाहिल हो गइल बा. केन्द्र राज्य सरकार से कहले बा कि पथराव करेवालन से सख्ती से निबटल जाव. दोसरा तरफ सुरक्षा बलो से कहले बिया कि संयम राख के काम करे लोग. एह सगरी उत्पात का बीच अमरनाथ यात्रा जारी बा आ अबले करीब १८ हजार यात्री बाबा हिमानी के दर्शन कर के लवटि चुकल बाड़े.\nरिजर्व बैंक आपन रेपो आ रिवर्स रेपो दर में चौथाई फीसदी के बढ़ोतरी कइलसि\nरिजर्व बैंक आपन ब्याज दर बढ़ा दिहलसि जवना पर ऊ दोसरा बैंकन के कर्ज देला भा ओकनी से अतिरिक्त धन लेला. एह बढ़ोतरी से देश में मुद्रा प्रसार के संकुचित कइल जा सकी आ महँगाई पर काबू पावे में सहायता मिली. ई घोषणा काल्हु शेयर बाजार बन्द भइला का थोड़ देर बाद कइल गइल. तबो काल्हु बाजार के ई अनेसा रहे जवना से बैंकिंग सेक्टर में बिकवाली देखे के मिलल.\nकाल्हु का फीफा वर्ल्ड कप में उरुग्वे घाना के पेनाल्टी शूट आउट में चार दू से हरा के सेमीफाइनल में चहुँप गइल. पांच बेर चैम्पियन रहल ब्राजील काल्हु नीदरलैण्ड्स से दू एक से हार गइल. आजु का क्वार्टर फाइनल मैचन में अर्जेण्टिना जर्मनी से आ पेराग्वे स्पेन से खेले वाला बा. विम्बलडन टेनिस में भारत के लिएन्डर पेस आ जिम्बाब्वे के कारा ब्लैक के जोड़ी मिश्रित युगल का फाइनल में चहुँप गइल बा.


भोजपुरी लघुकथा गरीब के माई | जोगीरा\nHome भोजपुरी साहित्य भोजपुरी लघुकथा भोजपुरी लघुकथा गरीब के माई\nभोजपुरी लघुकथा गरीब के माई\nपरनाम ! स्वागत बा राउर जोगीरा डॉट कॉम प , रउवा सब के सोझा बा भोजपुरी लघुकथा गरीब के माई, जवन की भोजपुरी लघुकथा संग्रह एकमुश्त समाधान से लिहल गइल बा।\nभइल उहे जवना के ओकरा उमेद रहे। घर के डेवढ़ी पर गोड़ रखते बेमार माई के खनखनात सवाल उल्का-पिंड अइसन ओकरा कान से टकराइल-“मार दवाई ले अइलऽ बेटा ?”\nऊ माई का चेहरा के झुर्रिअन में उभर आइल छनिक उमेद के झलक देखलस आ फेर ओके अचके खांसी में बदलतो देखलस। माई के चेहरा करिआ पड़े लागल। लागल, जइसे ओकर सांस निकलल, अब निकलल।\nमाई के हालत देखके ऊ घबड़ा गइल। माई दमा के मरीज हई। रोज दवा ले आवे के कहेली। ऊ रोजे कवनो-ना-कवनो बहाना बना के दवाई ना ले आवे के बात कह देत रहे। बाकिर आज माई के हालत देख के ओकरा झूठ बोले के पड़ल-“हं, ले आइल बानी माई ! अभी ले अइलीं।”\nघर का भीतर घुसते ओकरा अपना फैक्टंी का मालिक पर बड़ा गुस्सा आइल। ऊ कतना गिड़गिड़इलस बीस रुपया ‘एडवान्स’ लेबे खातिर, बाकिर ऊ ना दिहलस। माई के बेमारी बतवलो पर ओह बेदर्दी के दिल ना पसीजल।\nएगो ताखा में रखल कुछ पुरान शीशिअन के खोजलस। हिला के देखला पर पता चलल कि एगो शीशी में कुछ दवा बा। ऊ बिना सोचले-समझले, ऊ दवा माई का गला के नीचे उतार दिहलस।\nदवा के भीतर जाते माई के खोखला देह झनझना उठल। जोर से खांसी का साथे उनका कै आ दस्त आवे लागल। हिचकी बन्द हो गइल आ आंख बाहर निकल आइल। थोड़े देर में माई के चेहरा पीयर पड़ गइल।\n“आरे, ई कइसन दवाई ले अइले हरिआ ?”\n“हम ओह डाकदर के खून पी जाएब माई ! ऊ कमीना गलत दवाई दे देले बा। जइसे गरीब के मतारी मतारी ना होले।” फेर झूठ बोल के, अपराध-बोध से मुक्ति पावे के प्रयास करत, ऊ कहत बा।\nभोजपुरी किताब पढ़ें भा डाउनलोड खातिर क्लिक करि\nगरीब के माई\nपिछला लेखसिरिजन तिमाही भोजपुरी ई-पत्रिका के पहिलका अंक रउआ सोझा बा\nअगिला लेखभोजपुरी लघुकथा जड़ कटल गाछ\nभोजपुरी लघुकथा किरिया | दिलीप पैनाली\nभोजपुरी लघुकथा बथुआ के साग | अब्दुल ग़फ़्फ़ार\nभोजपुरी लघुकथा | अगुअई | दिलीप पैनाली\nभोजपुरी लघुकथा बटवारा : संगीत सुभाष\nभोजपुरी लघुकथा बहाना : संगीत सुभाष\nरवि किशन और खेसारी लाल पहुचे रानी चटर्जी के भाई के...\nअमरीश सिंह कर रहे हैं “भोजपुरी फिल्म सर्वशक्तिशाली महादेव” की शूटिंग\nखेसारीलाल यादव की भोजपुरी फिल्म मुक्कदर का फर्स्ट लुक आउट


सगरी रावणन के काट डालब – Anjoria\nबालीवुड फिल्म “पथ” का सात साल बाद अभिनेता हैदर काजमी आ निर्देशक शिवराम यादव के जोड़ी भोजपुरी फिल्म “रंगबाज” में जुटल बा जवना में बिहार के माफिया अपराधियन के कहानी देखावल गइल बा. हालही में गुजरात का राजपिपला में एकर चल रहल शूटिंग देखे खातिर पत्रकारन के नेवतल गइल रहे. शूटिंग देख के सभे मानल कि फिल्म शानदार तरीका से बन रहल बा आ सफल होखल गारंटीड बा. ओह दिन एगो खण्डहर में बनावल अपराधियन के ठिकाना के सीन रहे. जवना में रानी चटर्जी एगो दुल्हिन का रुप में सेट पर रहली. सीन रहे कि विलेन जबरिया उनुका से शादी करे जा रहल बा तबले नायक ओहिजा चहुँपत बा आ भीषण लड़ाई का बाद अपना नायिका के ओहिजा से सुरक्षित निकाल ले जात बा. फिल्म के एगो डायलाग जवन दर्शकन का जुबान पर चढ़ जाई ऊ रहे, “अबहिन तक त कृष्णलीला भइल ह… रामायण महाभारत त बाकिये बा. एक बार सुदर्शन चक्र घुमाइब त बिहार के जतना रावण हउवे काट के रख देब.” करीब सवा सौ कलाकारन तकनीशियन का टीम का साथ शानदार तरीका से शूटिंग करावल जा रहल बा जइसे कि हिन्दी सिनेमा में होखल करेला.